Kan Calai le Kei - Chinland Today Media\nNovember 23, 2012 12:54 pm·4 comments\nSalai Sen Ro Sang\nSenhri Mekazin 2012 December issue hrang cahram dil mi hmin ngan mi no (12) nak ih ka hmin a tel ve ruangah ngan ve duhnak ka thinlung ah a rung suak. A thuhlu ah ‘Kan Calai le Kei” timi ka bun. Kan calai hi ka suangtuahnak thuk bik i luahtu, ummen thiam lo ih i cangvaitertu, bansan ka tum khalih niiang ih thing pawk vekih i pawk fetfettu a si ruangah ka hrangah daithlan le ngaihthah a ngah lo ruangah “Kan Calai le Kei” tiih thulu ka bunnak a si.\nTui ttumah Pu No Than Kap in kan Laizo ṭong le ca hi Chin tlang ca ih zir ding in President hnenih ca a kuat mi kan unau Hakha pawlin an duh lo thu langternak an tuah mi ka siar hin kan Laizo ṭong le ca hi kan biak Cung Pathian in thlawsuah a pek mi ṭong le ca kan Falam siangbawi Rev. Dr. Stephen Hre Kio in, “Falam Baibal Thianghlim hi zuar khawng cak lamah tuih hlan ihsin kum (10) lenglo Baibal rak nei zotu Hakha le Tedim a hun dawi man” an ti mi ṭong le calai a si ko nan ziangah saw hiti ih duh lotu le Laizo ṭong le ca hnakin Hakha holh le ca Chin tlang ṭong dingih hman a tlak sawn thu an ngan ti ka ruat ih ihhmuh kaa thawt thei lonak i thlak.\nKan Laizo ṭong hi Mirang san lai ihsin tuih sun ni tiang Chin tlang ṭong aiawh ih hman mi a si ringring lai ih Chin tlang ca cu a si deuh hrih lo. Chin tlang ca ih cangsuak dingin Laizo ṭong hmangtu pawl kan ṭanrual a ṭul rori. Ziangtin, kan ṭangrual ding? CLF ih kan khaipa bik Dr. Than Bil Luai in ṭum 6, vawi 2 nak Senhri Mekazin December 2006 cahmai 78-86 nak ih “Linguist pawl thawn O le Aw thu kan relkhawm “ ti mi thu a ngan mi kan Chin ca rem ding dan Linguistic ih Ph.D ngahtu le kan ca in buaipitu Dr. Connie Champeon hnenih hmaisawng loten in sim hnik aw kan tiih in sim dan cu a hnuai lam vekin a si, tiih a ngan mi hi mit thar in vun siarsal hnik kung.\nTuih hlan ngan dan\n1. bo,co, do.,ho,lo, so, po tvk (CLF &FCLS)\n2. cawcang, cawpi, cawte, cawpa, cawnu (CLF & FCLS)\n3. cohlang, khohkhah, tisoh (CLF &FCLS)\n4. sawn, tlawng, khawng, tawng (CLF &FCLS)\n5. ttawng, sawng, khawng, sawn, tawn (CLF lawng)\nttong,song,khong, son, ton (FCLS lawng)\nThurawn vekih ngan dan(Dr.Connie)\n1. bou,cou,dou,hou,lou,sou,pou tvk\n2. cocang, copi, cote, copa, conu\n3. couhlang, khouhkhah, tisouh\n4. soon, tloong, khoong, toong\n5. ttong, song, khong, son, ton\nNo. 1 – 4 tiang hi cu CLF le FCLS karlakah cangan dan thuhla ih thucuhawknak le thu elawknak a um lo. Kan thucuhawknak bik cu no (5) nak thu hi a si. Linguist tahfung in CLF ngan dan maw, FCLS ngan dan so dik deuh?\nLinguist pawl thuron hi kan zaten thlun hliarhlo thei sehla kan ca ngan dan ah CLF ca ngan dan, FCLS ca ngan dan tivek um nawn loin hmunkhat(uniform) zet le harsatnak um nawn riai loin kan um ding. Tu rori ih kan thlun thei hrih lo hmanah Linguist tahfung ih a dik rori mi cu hmai lam ah kan thlun thei cio ko ding ka zum.\nLungrualnak Calai Seminiar 2012 April Yangon ih din mi Tuanrel Kawmitti pawl in sumpai tawlrel in, thinsau cuh in le kan miphun lungrualnak ding le tthatnak ding ruat in kan ca ngan dan ih nan ngan dan, kan ngan dan tiih thu elawk hnuaihni reh vuarvi dingin le awkhat(one voice) suah thei dingin napi in ttanlaknak nei thei hai sehla. Lei duh lonak le siar paih lonak thlentu bik kan cafang kom “o le aw” ngan dan ih awkhat kan suah thei hnu cun ttongfang ngan kom dan cu thinheng ko elawk ttul loin kan relrem thei mai ka zum.\nKan Laizo ṭong le calai hi tthang sin seh, mawi sin seh, cak sin seh. Awkhat suah in tthangso dingin ttanla tlang cio uhsi law! Unity is Strength is a Falam motto tiih Mirang Tuck & Carey(The Chin Hills ngantu) ih fak hlawh mi le“ Falam pi hi sulso duai ni kan nei lo “titu hi kan thang a duai pang dah kei.\nLaizo ttong le ca hi Chin tlang ṭong le ca ih cang lan ta thei dingin ziangtin ṭan ka la dingih kan ṭangrual ding?\n1. Tuih hlan ihsin kum (80) lenglo Laizo ṭong le ca ngan dan Chin State ih hman rero lai mi hi thlun phot ding. Peng dang mi tel riai lo ih kan Falam peng mi hlirhlang ih din mi Baibal tlawng Bethel Theological Seminary(BTS) ah zir ca ih hman ih Chin ca subject pakhat ih zir ding. (Hakha Chin Christian College(CCC) Baibal tlawng ih Hakha ca an zir vekin).\n2. A dik lo deuh mi le rem ṭ l mi a um asile Chin State Education Department ih Chin Casiar Committee thawn ttangtlang in remṭhat ding. Hi mi ah kan mi le sa lakih a kum tel calai le ttong thuhla zirsuaktu kan neih mi umsun , kan Falam Siangbawi le kan calai tthansonak dingih a kul a tai ih ttangtu pawl hman ṭangkai thiam ding.\n3. Cuih remṭhat mi cu hitin kan ca ngan dan ding kan rem a si tiah than ding. Chin State pawnlleng ih um mi pawlin Laihlumtu pawlih aan ngai in an remtthat mi cu “kong hran dap le ro hran rel” um lo tein thlun hliarhlo ding. Hi mi thu ah Dr. Than Bil Luai hi a fakum zet. 1993 kum ih a cabu ngan mi Lai ca ngan dan thuhmaihruai ah Lairam Education Officer pawlih aan a ngai thu a tarlang.\nNgun Takih Ngaihtuah Ding Mi Thil (3)\n1. Zangtin kan unau Kanpalet, Paletwa le Mindat lam mi pawl kan Laizo ṭong le ca thiam dingin kan zirh ding. An sakhaw hruaitu Falam ZTC le ZBC ih ratu pawl hnenin thuron a lak theih dingih ramkhel parry hotu pawl hnen khalin thuron a lak theih fawn ding.\n2 Chin tlang ttong cu Laizo ṭong hi a si” tiah Chin State ih um mi zaten an thinlung sung taktak ih in pompi thei dingin ziangtin hma kan la ding?\n`3 Chin State pumpi ih zir ca ah Chin tlang ṭong Laizo ca Phun hrek ihsin zir hrih loin anmaih ttong cio Phun hrek ihsin Phun (4) tiang an zir hmanah Phun (5) ihsin Chin tlang ṭong Laizo ca zir ringring thei dingin ziangtin kan nemhnget ding?\nHih a tlunih thusuhnak pawl hmuahhmuah hi a takih kan tuahsuak thei ahcun kan Laizo ṭong le ca cu ngaisan tlak ṭong, tlawng ca ah official ih zir mi, radio ih hman ringring mi le Kawhhran le Cozah lairelnak khalih hman mi ṭong nung ah kan canter thei ding.\nIt khop lo ih kan calai le tlangttong Laizo hrang ih thlacamtu tla kan ttul zet ding, pastor hrek-khat himi hrang ih tlacam ngam lo hman an um ka zum.Mipi lung daihter a har lo nan hruaitu pawl hi si ko, hruai sualawk hman a theih ding.\non November 24, 2012 at 5:40 pm\nAtha tuk e, i zuam ko ne uh a ho te dek ai tei te lai, nan thangcho ko e Falam pawl, nan ca tial mi ah khan “falam” timi kha langh ter tuk hlah u law\nval.hakha and thantlang+matupi says:\non November 25, 2012 at 5:16 am\naw…salai sen ro sang ca ngan mi cu tha ngai ve ko…..nain..pengtlang ttanh tuk in ca na ngan i a poi zetmi si…kan chin miphun nih hmunkhat ah kan hna tlak lawng ah a cang thei dingmi si..a tu ah cun mipi ruahnak hal ta loin a duhduh in NO THAN KAP nih TEIN SEIN sin ca a kuat ruang ah tlang holh hi fak tuk in kan chinland ah kan buaipi tuk….kan nih hakha lei mi nan unau pawl cu pengtlang kan ttanh ve ko nain..kan chinram hi lunrual ding hi kan zuam peng mi si….kei falam nang hakha a ttul maw…laimi kan si hi a tawk ko lo maw/. cu ruang cun…kan holh kan ca zong ah pakhat holh a hmang tam deuh poh kha thazaang kan pek dingmi si…kan nih hakha cu a fektukmi a rumtukmi ca kan ngei cang…CACC ZONG AH a phunphun ca rel awk zoh awk tampi a um 1893 hrawng in ca chuakmi kan ngei zo….a tu tlanglei chinram zong nih mitam pi nih an thiam cang……….hmailei zong ah a tthancho cuahmah lai…laiholh cu vawleicungpi zong nih khoika hmunpoh ah theihpi mi chin ca tiah an pom ko lai zei ruah ah a hmang tu a holh tu kan tamtuk cang…laizo tong hi a hmang tu tamdeuh sehlaw kan doh lailo kan duh ve ko a aw nem i a tha tuk ve ko nain…a tuchan ah cun chantiluan kan dawi a hau..chinram ah zei holh dah a hmang tu an tam timi milu zat zong in kan zoh pah hau…bawipa nih lam akan hruai i lei dongh tiang a hmun dingmi lai holh lai ca…hmailei zong thlacamnak he hmai kan nor rih lai…zei tik hmanh ah tedim siseh falam siseh tlang lei kan unau siseh kan hua bello ….NO THAN KAP nih phungning loin ca a kuat ruang ah hakha lei kan lunthin a fak ngai…mipi ruahnak hal lo ruang si\nRual Salai Sen,\nNa nganmi cahram “Kan Calai le Kei” cu thatein ka siar ih ruahnak thatha a suak deuhdeuh. Na nganmi sungin Dr. Than Bil Luai le Dr. Connie ih “Linguist pawl thawn O le Aw thu kan relkhawm” timi ih kan buainak (lungruallonak zawnte) a simi No. 5nak hi kan zatein ruat that a tulzia pawl ka hmusuak vivo.\nA diktuk lawmmam. Kan bangawklonak te a simi No. 5nak hi Linguist pawl duhdan thlun phot sehla cu kan Chin cangandan hi International level a si hrih lo hmanah, Chinmi hmuahhmuah le kan Falam hmuahhmuah hrangah cun thluntlak le hmantlakbik cangandan a si ding ti ruahnak ka nei. (Linguist pawl ih duhdan kan thlun thluh thei lo hmanah, kan duhdan a bangawklonak te tal ih kan thlun thei cun, kan lungrual thluh ko ih a thami ngaingai a si.)\nChin cangandan ih lungrual duhtu,


Laimi Le Dingfelnak: Ahlomi PiPu Rosunglawi - Chinland Today Media\nLaimi Le Dingfelnak: Ahlomi PiPu Rosunglawi\nFebruary 3, 2012 9:52 pm·2 comments\nAmos, 5:21-24; I John 2:29\nAnthony Bawi Lian Thang\nKan Baibal hi minung sawmli (40) hrawng in an ngan ih cumi sungah keimahvek khuate lothlopa pakhat a rak tel ve, amah cu Amos tiah an ko. Amos hi Bethlehem kiang Tekoe khua ih um a si ih a hnatuan cu tuukhal le hmuan kil a rak si. A mai sanlai ah hin Judah Siangpahrang cu Uzziah a si ih, Israel Siangpahrang cu Joash ih fapa Jeroboam a tuan lai fang a rak si. Amos cu Southern Jews Kingdom of Judah ah a um, asinan Pathian hna (Profet) a tuannak cu Northern Jewish nation of Israel ah a si. Amos in hi cabu hi BC 760 hrawng ah a ngan, hi cabu ih in zirhduhmi le a tumtah bik mi cu dingtluklairelnak hi a si. Pathian in Amos cu a hnatuannak hmun ihsin a ko ih, Israel pawl hnenah thusim ding in a fial, cui Pathian ih simding ih a fialmi thu cu tuih kan sim ding mi DingtlukLairelnak (Justice) hi a si.\nAsile tawiten hmaisa ah Justice ih sulam kan von zoah ta pei. Philosophy lam in kan sim a sile, Justice kan timi cu Fairness kawl cun (TayahmiahtahChin) ti a si ih Lai in kan sim a si lecu bangranten tin sim a theih. Cun pakhat a simbetmi cu pakhat le pakaht pawlkomawknak ah hmanten pawlkomawk ding ti a si. Thunthimnak ah: bumawk lo ding, thuphanper lo ding tvk… Baibal lam in kan zoh asile Justice kan timi hi amah Pathian ih sinak pakhat vekin a sim. Cun amah thawn pehtlaihnak khalah a thupit zia khal kan baibal in hmun tampi ah in hmuhsak. Hebrew cun “Sedaqa” le “Mispat” asi ih, himi tongfang hi, righteousness le Justice hrangih hman asi. Hebrew, “Sedaqa” ih asim duhmi cu, (Ethical and Moral) lam hi a sim duhmi asi. “Mispat” cun (law) daanlam hi a thupit ter deuh. Tuniih kan sim duhsawn mi cu ethical lam hi a si. Greek cun “dike” le “dikaiosyne” tin hman asi, mirang ih an leh tikah a caan caan ah (Judgment and righteousness) tin an hmang theu.\nTuiniih kan simdingmi Justice ih a thupitzia le a tuldaan cu kan Baibal a uk hnih rori in fiangten in sim. Culawng si lo in a mah Jesus rori hmanin a tulzia le a thupitzia fiangten in sim. Asile tuiniah Justice dingthluklairelnak kan simding ruangah Justice kan timi cu zingso a si? (What is justice?) tiah lo sut sehla kan sim dan le theih dan a bang awk cio lo men thei. Tawiten kan sim a sile cu, Justice kan timi cu Pathian ih tuah uh in timi tuah le thuah hlah uh in timi tuah lo ih a mah duhdaan thlun ih a duhdaan vekih nung hi a si. (Deut. 16: 20, Is. 1: 16-17, 3: 15, Mic. 6:8).\nI. Kan PiPu pawlih an rak nundaan:\nKan Pupa sanlai kan von zoh asile kan Laimi kan nunzia le kan dingfelzia cu leithlunpi ih rak theihmi kan rak si. Asile kan Pupa pawlih an rak dingfelnak pawl cu a zaten kan sim cawklo ding ruangah tawiten sim kan zuam pei, kan pipu san laiahcun lo an fehtum tikah an neihmi thil mannei deuh pawl cu innleng ah an suah ih innkiang hmuan le innhmai banhla kung hnuai ah an rak ret, cun innsangkaa cu thing tankhat te an nen ta ih cuticun lolam ah hnatuan an feh theu. Culaiih an thin nuamter lo tu thil cu kan thil mi in an rak lak pang ding ti le kan inn ah rukru an lut pang ding ti hnak in kan inn a kang pang ding ti hi an rak thin baangnak bik a rak si.\nKan Pipu pawl cu mahta lomi mithil lak an duhlo hlei ah mah hrang ruatih mi an har khal le a poi lo ti iksiknak thinlung khal an rak nei lo, thubuai caan ah le thurel khawm caan khalah a nih cu mifarah a si tiih namthlak le a nih cu milian a si tiih tan khal an rak nei lo. Adum cu adum, arang cu arang tiih thuhman rak tanpitu an rak si. Pu Hmung Kio in Thantlang le Tlangpi lamzinah fu hmuan a tuah ih fu ei a cut tikah lamzin kapah fu cu a ret. Fu tlunah a man a ngan ih fu kiangte ah paisa retnak bawmte a ret. Kil lo in inn ah a thlunsan theu. Khualtlawng pawlin fu an lei duh le an man an zoh ih a manzat cu bawmte sungah an ret ih cutin fu cu an rak lei theu. Aman peklo ih rak lak men an um dah lo cuticun kiltul lo in thil khal an rak zuar thei a si cu.\nZumtu hmaisa kan pa le pawl vunzoh sal sehla Pa Cong Kham cu Pathian thu a pom, a piangthar ti an khua pawl in an theih cun sumpai in siseh, an khua ih lo ram thabik khal in siseh ziangkhal in an pathian khuazing biak sal dingin an lem rero nan an lem thei lo ih a netnak ah Lumbang mi-uk pawl khal in an lem thei lo ih a thisen pawt tiang in an thawi ciam co. Pa Cong Kham cun a dik lo ih thiltha ngah hnakin Pathian hmai ih dingfelten nung in amah duhzawng tuah cu nuam tiin leitlun harsatnak a rak tuar sawn asi cu. Rev. Hrang Tin Khum in CCOC an rak thok pekte ah mirang pawlin kan lo bawm pei cu an rak ti ih Rev. Hrang Tin Khum in kannih Laimi pawl cu mahkepar teih din hi nuam kan ti, In bom tulding kan zum lo tin a rak el hai. Ativek in kan pi kan pu le kan pa pawl cu thuhman cu thuhman, sual cu sual vekin thu an rak rel. Cun zumnak khalah fekzet in an rak dingih a diklo ih ngahmi le bomhnakin mahten dingfelzet in um ih mah le kepar ah dingin harsat tuar khal hi nuam an rak ti sawn. Cuvekin kan PiPu le pawl hi an dingfel ti lo cun simding dang a umlo an nun kan zoh a si ah cun Pathian ih duhmi dingfelnak an rak nei a si. (Amos, 5:21-24).\nII. Israel Pawlih an nundaan:\nAmos in Israel pawl hnenih Porfet a tuan laiah hin Israel pawlih an nuntu khuasakdaan kan vunzoh a si le kan tawk ko, kan thangsozet si tih an duhawk laitakfang le an hlawhtlin le an lianlaifang, sumtuah that lai tulmi dang neilo khop ih an nuam laifang a rak si. Biaknak lam khalah kan thangsozet, peknaklam khalah kan pe thei ko Pathian a lungawizet ding tiih an ruahawk laifang ah Amos in Israel pawl cu nan nundaan Bawipa in a duh lo, nan biaknak pawl khal Bawipa in ka hua ati, Pathian hnenih thiltha kan tuah, thawinak thatha kan pek a lungawizet ding tiah nan ruat. Pathian in thawinak nan pekmi le nan biaknak pawl cu ka hua, ka fih, ka hna a set, tiah Bawipa in a ti tin Amos in a sim. Israel pawl cu an mang abangzet, biakinn ah paisa tla tampi kan pek si, thil mankhung pawl thawn kan biak ko si an ti, Amos in Pathian cun cumi pawl hnakin thinlung thianghlim te le dingfelzet ih a mah biak le thangthat hi a duhsawn mi a si a ti. Himi laiah hin a diklo in hna an tuan, mi iksik an nei, mi farah pawl an namthlak, thuphanper hi an ngahnak ding a si ahcun poi an ti lo. Curuangah Bawipa in nan biaknak pawl cu ka thei lo, ka sang lo ding, dingthluklairelnak nan neih lo ah cun a ti. Amos in Israel pawl hnenah thildang hmuahhmuah hnakin dingfelnak cu a kang dahlomi tiva bangin luangsawn seh, nan lakah cumi cu Bawipa Pathian ih duhmi a si, Cutin dingfelnak nun nan neih a sile Bawipa in nan biaknak pawl hi a thei ding ih nan parah a lo thluasuah dingih a lung a awizet fawn ding tiah pathian ih simtermi cu a va sim (Amos, 5:21-24).\nIII. Tuni kan nundaan:\nKan miphun tehi vunzoh sehla kan zaten zikin zumtu khrihfa kan si ih kan nundaan hiteh pathian ih duhzawng a si maw tihi kan ruahding hmaisa ah ka duh. Thuthennak hmun ah teh ziang kan bang kan Pipu pawl san ah cun mi taa laksak fir tivek a rak umlo si khawh tuini kan san ah cun a leng ih ummi lak cu simlo Amahkhan-tawh pa (3) ih hrenmi hman kan fir thei thotho, mangbangza a si, Kan pumcawmawk hawldaan hi teh ziang abang na ti? Tulai kan ram ih a larbikmi cu ramdang feh ih “Refugee” tuah hi a si. Ramdang kan fehdaan khal hi ruah a tul hmang ka ti. Mipakhat in hitin insim: “A hmin cu kan sim lo ding pakhat nu M. Div hman a theh zo, UN zung ah refugee a dil ih hitin a dil, kan rammi cu an sual tukih in sualpi tin asim, Cucu theihpitu a tul ih a rualpi pawl a sawm, a rualpi pawl cun a silo ti an thei nan UN pawlin an sut tikah a sim phahin a tap thluahthlo ruangah, zaangfah a umtuk tin a rualpi pawl khalin an rak tahpi ve ti asi. An simmi cu UN zungah cun thuphanper thiamthiam feh a si ko an ti”. Kan dung an simmi pakhat tla cu ka theih tikah kan thin a na zet mi cu kan laimi Refugee fehduh ah mitampi nau an pai awter ti a si. Ruahngam ding hman a si lo. Cun ramdang bomnak dil in hna kan tuan kawhhran kan din. Tlawng kan din nauhak kan cawm tvk…. Cumilaiah mihrek cun tha le felten an tuan ih hrekkhat cu anmah bawmtu pawl an rat hmanah simding le hmuh ding an nei lo ih, lamzin ih lengvak mi le farah te te pawl cu paisa thawn ko khawm in ka milai an si tin an rak sim. Cupawl cu zumlotu an si bet bet lai. Kan maithu in zumtu ah kan canter thluh. Hipawl hi Pathian in a duhmi le a lungkimmi teh an si pei maw? Tihi veitampi ka ruat theu.\nTuni kan nundaan zoh tikah ramdang kan feh, kan thangso, kan nei, kan lian, inn thatha tla kan sak thei, biakinn ah tla tampi sumpai kan pek thei lai a si, Himi ka ruah tikah Israel pawlih an nundaan thawn kan bangawk ko lo maw? Kan thangso kan ti laiah kan tantami pakhat cu dingfelnak hi a si lo sawm. Mah duhdaan men ih Pathian biak men hi Pathian ih duhmi rak si sehla Israel pawl hnenah Amos a thlah lo ding. Hitin an sim: “Pakhat pa tla cu UN pawlin thu an sut ih na pa hmin an tiih tlawng le a kailo nu le pa hmin khal a thei lo si ding, a theih bikmi hmin a sim an ti. Ka pa hmin cu Pawpi, ka nu hmin cu Thlanthla (Vate hmin), Nupi na nei maw? Nei ee a, a hmin ah Vanzuang tin a sim.” An nu cu feh ding a si ih Immigration (Lahookah) zungah hmatpungtin (ID) tuah ah a buai nasa anti. Tu kan nundaan hi mah ngahnak a si ahcun pathian ih duhmi teh a si maw ti ruat loin thuphanper khal poi kan ti lo. Ziangtinsaw cuvek cun Pathian kan miphun thlunah a lung a awi thei ding. Anih cu dingfelnak duhtu Pathian a si kha theihhngilh lo ding hi a poi mawhzet a si cu.\nIV. Dingfelnak hi Ziangahso Kan tul?\nKan thu thlangpi ah dingfelnak kan tul ti a si ruangah ziangruangahso dingfelnak cu kan tul ti asile…\n(i). Dingfelnak cun miphun a cawisang:\nKan Pipu san laiah laimi cu midingfelmi miphun tiih mi ih rak cawisanmi kan rak si. Tu ah cun miih hmuhsuammi le nautatmi miphun ah kan cang. Miih namthlakmi miphun sihmansehla luatnak pakhat a um cucu kan baibal in fiangten in sim. Dingnak cun kan nun a humhim a ti (Thuf. 10: 2). Dingnak cu miphun a cawisang ih a thangso ter, dingfellonak cun miphun mual apho ter (Thuf. 14: 34) ah fiangten kan hmu thei. Curuangah kan miphun in Pathian ih duhmi dingfelnak nun kan neih a si ah cun tuah mi ih ziangsiarlomi kan miphun hi cawisanmi le mi ih upat mi miphun a si leh sal ding. Dingfelnak cu miphun thangliantertu le cawisangtu a si.\n(ii). Dingfelnak cu Thluasuah donnak asi:\nLeitlun mi hmuahhmuah in thluasuah don cu kan duh cio nan thluasuah donnak ih hrampi a si mi dingfelnak nun neih cu kan zuam cio lo. Abraham cu Pathian thu a ngai ih a duhmi tuah hi nuam a ti, mi dingfel le rinsantlak a si ruangah Pathian in ti cawklo in a thluasuah. Leitlun mi hmuahhmuah ih Pa dinhmun tiang thluasuahnak a co a si (Seem. 15:6). Jesuh rori in a sim. Pathian ih duhnak le felnak hawl hmaisa uhla nan tulmi thildang hmuahhmuah cu a lo pekbet ding a si a ti (Matt. 6:33), Jesuh tongkam a si. Lennak le thluasuah cu kan duh cio nan dingnak nun neih cu kan duh lo. Curuangah Jesuh ih sim vekin dingfelnak nun kan neih cun kan ram, miphun, innsang pumpak cio in thluasuah kan dong cio ding a si. Dingfelnak cu thluasuah donnak a si.\n(iii). Dingfelnak cu pathian fa sinak a si.\nMi tampi in kei cu Khristian, zumtu ka si, tucu Pathian fate ka si zo kan ti cio. Asinan Baibal cun hitin in sim, Khrih cu a ding a si ti nan thei ko. Curuangah zokhal a dingmi atuahtu cu Pathian fate a si ti thei uh (1Jn 2: 29) a ti. Dingnak a tuah lotu cu Pathian fate, zumtu a si lo tinak a si cu. Zokhal hi Pathian fate, zumtu cu kan si cio, kan ti ko nan dingnak kan tuah lo. Pathian fate le zumtu diktak kan si ahcun dingnak tuah ding kan si. Curuangah, Pathian fate ngaingai kan sitheinak ding ah cun dingnak kan tuah a tul. Dingfelnak cu pathian fa sinak a si.\nAmos in Israel pawl hnenah dingfelnak nun neih ding a tulzia a sim (Amos 5: 21-24). Kan ram le miphun hnen khalah kan aupi ve a tul thlang a si. Kan pipu pawlih an rak neihmi dingfelnak a hlomi hi kannih nonawn pawl in an nun duhnungza cu hawl sal in kan nunpi cih a tul thlang asi. Pathian in Israel pawlih an biaknak pawl hmuahhmuah cu ka hua, ka hna a set a ti bang in tuni kan ram, kan miphun ih pathian kan biaknak pawl hi pathian ih huatmi le hnasetnak men, Pathian ih cohlan thlaklo biaknak a si ve ding hi phan a um nasa. Amos in dingthluklairelnak sawn hi a kang dahlomi tiva bangin luangsawnseh a ti bang in Kan ram, miphun, kan kawhhran, innsang le kan pumpak cio ah cui dingthluklairelnak cu a kang dahlo mi tiva bang in luang ve hram she ti hi ka thlacamnak a si. Kan miphun cawisan a si salnak ding le thluasuah kan donsal ih kan harsatnak in kan luatnak dingah le zumtu diktak Pathian fate ngaingai kan sitheinak ding hrang ahcun dingfelnak nun kan neih hmaisa a tul a si.\nTuni ih mino kan zaten a hloral ciami kan miphun ih dingfelnak cu a thar in tungding sal dingah nan zaten ka lo sawm a si. Kan ram, miphun, kawhhran, innsang le kan bulpak cio ah dingfelnak nun cu a kang dahlomi tiva bangin luang ve sawn hram seh….Amen\nNote: 29.5.2010 Sunday sun ah FBCY mino khawm ih sermon mi a si.\nVanlaikhilik Ah Na Sunmang Ret Aw\non February 4, 2012 at 3:51 pm\nTha na sa\non April 15, 2012 at 5:48 am\nAaa….siar a man hla,caan nei sehla cu ka siar sal duh,ka khop lo ee….Kan pipu nun hun thlun thei sal sehla.rin umnak.felnak le a dangdang ah…tha rori


Buannel Ram Mawi, Ram Nuam | VCTH\nHome » Hmun Le Hma » Chinram Hmun Ropi » Buannel Ram Mawi, Ram Nuam\nBy vcth on June 17, 2014.\nBuannel tlang, Buannel lenmawi, Buannel ramnuam cu Falam peng Hmunluah le Tedim peng Kaptel khua karlak ah a um. Buannel tlang cu tipithuanthum in pi 7,000 tluk a sannak ah a ummi tlang a si.\nBuannel cu Chinram ih tiva pibik Run le Tio lak ah a um. Chinram ih tili mawi Rihli ihsin peng 17 tluk a hlat ih, Hmunluah ihsin peng 3 le Kaptel ihsin peng 4 tluk a hlat. A tlang lenkolh a kauh lam hi peng 4 vuakvel hrawng a si.\nKan Ram ah Tlang sang tam tak um hman sehla, Buannel ihsin hmuh hlat le hmuh kauh a theih bik. Khaw thian laiah cun zohtumnak [durbun] thawn zoh sehla cu Pakistan Tikhuah, Mizoram ih Khaw 20 lai le Aizawl, Camphai tiang in a lang thei. Kennedy Tlang zim, Lailun Tlang, Zinghmuh Tlang, Falam Khaw lu Vankau Tlang, Musip Tlang le Kawlvacuan Tlang pawl khal hmuh a theih. Ṭio dunglam vun thlir sehla, mit ih tlin tawk tiang a lang thei fawn.\nHlan ah sa tintian an rak um dah ih, vate ah Utawng siar lo cu an rak um kim an ti. Phul mawi nuam tak a si ih, mual tum taktak thlur thum a um ih, mual tedeuh 47 an um fawn. Tlang zim phul ah cun kum tluan in Bingpi Par, Hawilo Par le Sawkhlei Par, tvk. an par ṭheu. Ṭhal ah pangpar ci 7 hrawng le fur ah ci 5 hrawng an par ṭheu. Hrampi kut zaphak can hrawng hlir p\nhah diaidi te’n a um ih, khohkhah le hriam khal um loin ke thawn pal khal sehla nel cetco te hlir an si. A lai ah tiva [sih] cu tingiatngi ten kel ziangmaw zat kel in fim zetin a luang fawn. Thuphuan sungih ngan vek deuh in a laiah nunnak tiva a um hleiah natnak phunphun hrangih damnak thingkung khal tampi an um. Cun, ṭhal nisat laifang khalah a dai riahri thei ringring fawn.\nA hmin hi Zinghnam mei in lei a phiah veldan cawi in “Buannel” an ti a si hmang. Zinghnam mei in lei a phiah netno hi “Nel a Buan” an ti. Buan ti cu ‘ciarbek’, nel cu ‘lei’ tinak a si. Chinmi tamsawn cun “Buannel” kan ti thluh. Asinan, Tedim unaupawl cun “Len Nupa” an ti. A san cu Buannel hmun phul tak ah hin a tlar in tlangmual tum tham deuh pahnih an um ih, cucu Lenpa le Lennu tiin an sak. Lenpa cu Kaptel lam deuh ah a um ih, Lennu cu Hmunluah lam deuh ah a um. Fiang takih zoh ah cun ngaihbel theih in Lenpa cu mipa tilbawr le serh pianhmang vek deuh in a um ih, Lennu khal nunau zahmawh bang tak mual pawng, nunau serh pianhmang vek deuh in a um ve. Buannel tlang zim ah lungto thawi’ dawl mi thlan a um ih, hlan ah cun “Tenglam tei’ nupa thlan” an rak ti nan tu ah cun “Evi le Adam Thlan” ti a si. Tedim unaupawl khalin cutin an ko ve.\nTlang zim phul rawn nuam takih Sihti fim, thiang, vut tak, ṭhal ih kiam cuang lo, fur ih tam cuang lo; phul pangpar mawi taktak umnak hmun: Tenglam runthing tum pipi, ngaw mawi le kham sang taktak, khuaipi le sa thar runremnak ṭha taktak umnak hmun; Riakmaw va, hram thiam va tinkim, Sum vabawi, Thliahhniar, Vahai, lei ih tlang vate ci dangdang pawl le ramsa tinkim tuallennak hmun; Pacang ṭha ramtawipawl ih Cawngtinler tuallennak hmun; India le Myanmar ih um Chinmi hmuahhmuah khal ih hmuh an cak cio mi cu “Buannel Ramdai” tiih an kawh ṭheu mi “Chin Ram ih hmun mawi le nuam bik” hi a si.\nBuannel ram hi kan pupapawl in “Buannel Ramdai Lung Tilengtu” tiin hla tamtak an rak phuah. Kan sakhua le nunphung hrang khalah thil pawimawh tak a si tlun ah kan hnam pumpi hrang khalah hmun sunglawi a tling a si. Pangpar phunkim, damnak thingkung le nunnak tiva umnak a si vekin rannung le sa tinkim ih Honeymoon hmannak ti theih khal a si. A ram nawmdan, mawidan le ṭhatdan pawl zoh in Pathian tuah mi “Eden Hmuan” thawn a bangaw ti theih a si.\nBuannel Map Zoh Na Duh le >>> Hinah Click aw\nSirhsan: FPMY Kum 10 Kim [Tin Jubilee, 1995-2005], Chinland Today\n2 Responses to Buannel Ram Mawi, Ram Nuam


2012 Sungih Sawisel Hlawhbik Pawl - Chinland Today Media\n2012 Sungih Sawisel Hlawhbik Pawl\nNovember 23, 2012 11:15 pm·0 comments\nGangnam Style (Salai PSY) cun leitlun pumhuap a hnin ter ko nan miin ziangtin an ti, I hate that bloody song (A hla ka hua tuk) an rak ti. A hlasak an uar lo men lawng siloin a thiik thlauhthlauh tu siarcawklo an rak um thotho. Cucu asi- Huatu za duhtu za, kan rak timi.\nU.S rampi a thlengdanglam tum vetu Mitt Romney tla cu Pu Obama in a neh sal tikah zianghman rel ding a nei nawnlo, a caurau seksek. Nunau thuhla lawng a thei tiah a rak sawitu an tampi lala.\nAngelina Jolie a thiktu khal an rak tam cawk. Leitlun ih nupa tuak zohthimtlak tiih kan rel celcel lai ah fashion shownak ih a ke vorhlam kawng rak lang (vorhlam kawnglang) mi kha internet ah maksak ngaingai in an rak sawisel ih a um a nuam lo zet.\nLeitlun thuthup zingzawitu pawl hotu (world’s richest intelligence agency) lubik tla cu a hnatuan thatzia kha lawm duh loin ziangtin comment an pe, thuthup thliakhlai tu na tiih na E-mail account hman na fala na pek kha, an ti. Sawiselnak hi.\nJames Bond ih cangtu thar Daniel Craig hi mipi cun a hlanta pawl a tluk lo deuh in an hmu ih tui James Bond kum 50 nak ih a can mi Skyfall ah James Bond zuknung cawisanglam loin nauhak lentecelh vek fang a si tiah an sawisel.\nRomney In Sumpai Hawlah Obama Tluklo\nUS Defence Secretary Israel A Tlawng\nObama US President Tling Sal Ding: Arsi zohthiampawl In Phuang\nNEIL Armstrong Thi\nPresident Obama in Ṭanlaak Bet Vivo Tum


Mihring taksa tuar thei lo ding khawpin Asia ram ṭhenkhat ah Khua a hlum ding - Falam Online Media\nMihring taksa tuar thei lo ding khawpin Asia ram ṭhenkhat ah Khua a hlum ding\nThlanglam Asia ram pawl ah voi le khatin khua a hlum ciamco ih Loram thlaicin pawl a siat hlei ah meisa tu le tu a siat leuhleuh.\nApril 28 sun ah Delhi khawlipi cu 43.5C in a hlum ih tuhlan kum 10 sungih khawhlumbik nipi a si. Gujarat ram lam khalah boruak a hlum luar ruangah Siizung thleng mina an pung ti`n cozah in thu an phuang.\nGujarat ramkulh cozah harhdamzung ṭuanvonei Manoj Aggarwal cun “Khua hlum ruangih damlo besia pawl tuamhlawmnak hrangah a hranten enkol nakding hmun pawl timlam cia dingin Siizung lam thuron kan pe zo. A ra lai tikcucaan ah hi hnakin a hlum lai dingih mina an pung ding” tiah Reuters hnen ah a sim.\nIndia issues extreme heatwave warning https://t.co/rDNeauoDz0\n— BBC Weather (@bbcweather) April 29, 2022\nIndian Institute of Technology ih Hydroclimatologist Arpita Mondal khalin “zianghman tuah loin fan hnuai ah kan to men khalle a hlum thotho ih thlanhripi a puut thei. Miṭhenkhat hrang ahcun thihnak tiang a thlen rero zo” ti`n a rel ve.\nNikhua le harhdamnak lam thiamsang India Scientist pawl khalin khua hlum thawn pehpar ruangih damlo thei dinhmun ih um mipum billion lenglo an um. Abikin AC hmang thei lo cin le kum upalam hrangah khawruah har za a si. Curuangah Siizung lam timlamnak nei baak lo cu lamziindang hawl ding a har tiah an rel ve.\nPakistan ministry of climate change khalin a mipi pawl ralrin a pe cia ih “Thlatang umlomi Ṭhalpi ah kan thleng cih. Khawhlum a luar ding. Kum 10 sungih khawhlumbik cu a tu ah kan tuar rero” ti`n thu an suah.\n“Abikin thlanglam Asia ram a si mi India le Pakistan in khawhlum luar record thar kan tuar rero zo. April thla thok lamin a ṭan zo ih kan mipi pawl an caurau. Daihnem khalah thlanhripi a puut” tiah Pakistan senator Sherry Rehman in a rel ve.\nKhawhlum hi 45C hrawng a thlen cun AC hmang thei lo pawl hrangah tuar a har zet zo ih, atu ah nikhua tahtu global weather forecasting organisations ṭhenkhat cun India le Pakistan ah 49C-50C tiang a thleng thei tiah an sim ih, Pakistan ram ah cu zaran khawhlumnak ai in 6C ihsin 8C tiang a kai thei tiah mithiam pawl in an sim sung cia.\nHivek dinhmun a si ruangah Ministry of Health cozah zungpi cun mipi ralrin an pe cia ih cangtheitawkin Leng suak lo dingin le ni sa lakah kor dum hruh lo dingin siseh, a tet tuk lomi hnipuan hruh dingin le tidai tampi in cio dingin mipi hnen ah thu an than a si.\n← Aizawl kiangah Kawlram phurlut dingmi ralthuam tampi an kai\nRalhraang in hlasakthiam Chan Chan inn an phit sak hlei ah zuar tum bet →\n6.7 magnitude thacak Linghnin in Greece le Turkey ram ah siatralnak a thleng ter


Delhi in Meithal hmangin Thlisia A Do Thok | Falam Online Media\nJuly 17, 2020 July 17, 2020 admin\t0 Comments Theihkaunak, Thuthang danglam\nLeitlun ram borhbah, thli thianglo, minung hriselnak hrang ih ṭihnungbik ram pawl lakih telve India cun thlisia semfainak meithal (anti-smog gun) a hmang thok.\nKhawtlaang mipi hriselnak ngaihtuah in New Delhi Municipal Council in a tawlrel mi a siih, meithal cu Delhi khawlaifang, Connaught Place, Central Park ah July 13 ni ah an bun thokmi a si.\nAn tumtah vekin hna a ṭuan thei ngai maw ngailo, zoh lawk dingin an bun mi a siih New Delhi Municipal Council Chairman Dharmendra cun “khawtlaang harhdam hrisel ding duhsan ih kan tawlrel mi a si. Kan zum vekin hna a ṭuan thei ngaingai maw timi zoh lawk dingin kan bun mi a si. A ṭangkaai ngaingai a si le hmun dang khal ah kan bun bet ding” tiin a sim.\nMeithal cu Rs 13 lakh (2,37,28,698.27 Myanmar Kyat) hrawng cem in an tuah mi a siih 27,000 – 37,000 square metres (sqm) tiat hrawng kau in hna a ṭuan thei.\nNDMC chairman Dharmendra cun “boruak ih thlisia pawl tifainak hrangih tuah mi a si. Meithal in tidai (atomised water) a kap suak ding. Sii thawn cawkrawi mi tidai cu ṭekdarhṭheh dingin high-speed fan in a seem ding. Cuih tidai pawl cun thli lakih hmuhthamlo hnawmbal pawl a zuuk thluh ding” tiin meithal ih hnaṭuan danding a tawi zawngin a sim.\nMeithal ih suak mi tidai cun minung hrang ih ṭihnung mi thlisia level PM 10 ihsin PM 2.5 hrawng ah a ṭumter an beisei. An tumtah vekin hna a ṭuan theingai a si le Delhi khawsung hmun dang pawl khalah bun bet an tum.\n2018 kum ih an hman mi tidai kapnak\n“Kan tumtah vekih hna a ṭuan theingai a si le India Gate, Rajpath, Metro tlangleng colhnak le thlisia tamcuangnak hmun pawl ah kan bun bet ding” tiin Delhi Municipal Council Chairman Dharmendra cun a simbet.\nKum 2018 khal ah India cozahpi in Delhi khawsung ih thlisia tambiknak Anand Vihar veng ah tidai kapnak meithal a rak hmang dah. Asinan tidai pangai in kapmi a si ruangah ṭhathnemnak a suahpi tuklo. Nan, tuih suak thar meithal cu a hlan ih an hman mi meithal hnakin a ṭangkai ding an zum sawn a si.\n← Brazil ram ih Zuk bang nawn an hmu mi cun Online ah thu elawknak a suakter\nU S – Mipi hawl dingin $1 million man Sui, Ngun le Lungmankhung an phum thup →


Tahan Kiangkap Ah Bike Rukru An Tam – Meifar\nTahan Kiangkap Ah Bike Rukru An Tam\nKalaymyo, Tahan kiangkap ah bike ruk hmang an tam zet, sunlaifang khalah an cangvai ngam zo ruangah fimkhur a ṭul tuk. Tulai bike ruk hmang pawlin thilri bungrua an nei ṭha ruangah gate kalh man khal aum lo, thirhri an cepcat hluahhlo thei.\nRalhrang in ramsung thuneihnak an lak hnu ihsin ramsung ah suamhmang le rukru an pung ciamco, a hlan khalah meisa hri pawl an rak ruk ṭheu ih tu’ahcun bike lamah an cangvai sal. Rukru in hriamhrei an keng tlangpi ruangah vengsung mipi pawl tangkhawm hna thiam a thupi.\nMarch 3, 2022 zan khalah Taungphila vengih inn pakhat ta bike 3 an ruksak, an inn gate khal an kalh nan an lut thei thotho. Innsung ah bike 4 an ret ih 124 bike pahnih le scooter pakhat cu an ru, bike cet ṭha lo lawng an tan.\nCumi hlan ni 4 liamcia khalah Tahan vengsung ah scooter bike pakhat a hlo, sunlaifang ah an innhmai ih an ret mi bike cu an rak ru. Tahan kiangkap ah bike ruk hman an pung ciamco ih kaih ngah ngaingai mi an um hrih lo ruangah fimkhur cio uh.\nLetpanchaung Ah Ralhrang Pawlin Mi An Check-Up\nMopuai Tuah Tikah Sumpai Ting 3 Dil Ṭheutu Khua Lal An Kap That


Ralkap In Tleirawl Kum 14 Mi Telin Nunau 4 Cu A Burpin An Pawngsual – Meifar\nSagaing, Kany ramsung ah ralkap pawlin nunau 4 an pawngsual zo, an pawngsual mi nauhak bik cu kum 14 mi a si ih upa bik cu kum 45 mi a si. June thla, July thla le September 16 sun ah a burpin an rak pawngsual.\nSeptember 16 sun ih an pawngsual mi cu kumkim lo tleirawl kum 14 mi a si. Tleirawl kum 14 mi cu Chindwin tiva kap ah an pawngsual.\nMibawmtu pakhat in “Pawngsual tongtu pawl cu an ningzak ruangah an relsuak ngam lo, naupai lo dingin siivai an ra dawt awk hnu lawngah kan thei” a ti.\nHimi pawngsual thuhla thawn pehper in Khit Thit Media in pawngsual tongtu pawl cu an pehtlaih tum rero nan phone line le internet pawl an phit thluh ruangah thuhla cipciar in an sutfiah thei lo. Mibawmtu in an thuhla cu NUG cozah hnenah an sim thei zo ih pawngsualtu ralkap pawl khal an zingzoi rero lai a ti.\nNLD Party, Mibawmtu Cu Mani Ah An Kai Ih Tuisun Ah A Thi, An Hremdan Cu A Rapthlak


Ka Online Fala kha! - Chinland Today Media\nNovember 8, 2009 8:33 am·1 comment\nSanti luangin a ken mi pakhat cu Internet a si. Computer duhtawk ih tham thiam lo, kannih vek putar hrang khalah, Internet ahcun kan buai tuk ce lem lo. Tar hrat ih fa nei thei nawn lo ding tiang ih tlangval in ti tu um khal hmansehla, ka dem lo, an mawh love. Suahpi le rualtha pawlin, an tu hmuh an hiar laiah, kannih cun fa le hmuh hman kan zumaw hrih lo cu a si . Ai, rak tlawk/tong tam man lala zik. Um, ka thupi ngan mi vek khin, zarhpi ni a siih, ka umnak ihsin, ka ngai duahdo mi tong hmang pawl ih khawmnak cu a hla tukih, Pathian thu haal zet hrang ah lo cun, khawmawk hi thil har zet a si. Kan zung len a pit fawn siih, um har mangbang vansang la lam a si bik ko!\nKa cul nel zet mi ka Computer hmai ahcun ka to sal ih, Internet Connection, a man ka pek tlai deuh ruangih network cak tuk lemlo cu ka vun ong. Ka ruahnak ah, kan dungih ka rualpi tei inn ih ka va len tum ahkhan, an fapa in, “Ka pa, online ka rualpi pawliin an ram tlawng dingin in sawm” tiih a rak tong dah mi cu ka vun mangih, rualpi vun hawl ve kung tiin, Yahoo Messenger ahcun lutin, Chat Room ah ka lut. Hawl dan ding ka thiam lemlo ih, a ram in maw ka hawl dingih, an mah le mah an thunawk dan in aw? tiin ka ruat rero.\nA pawi cuang ding sawm? tiin, Romance chat room ahcun ka vun lut ve. Ka vei khat luhnak a siih, (tong mawi lo deuh a silen, siartu pawl nan ngai thiam ka dil hmai sa), ka suk na zoh duh maw, online in ka ziang maw lo ka lo hmuh ding tin a, cun zan khat ah cu zat, tui zan na man kem tin a… Zarh khat sung na hnen ah ka um dingih, cu zat kha zat in pe kem? Ti na in an khat. Thungai ah ka ruat lawk ih, ka umnak ram tangka 20 rori ka kuan man cu teh!\nKa ruahnak ahcun, ka rualpa ih fapa teh khan ziangtin ha maw a ti ce ke? Tiih ka ruah laiah, “Hello” tiin ka chat box ahcun a run ngan aw! Kei khal cun, thuphan men a si phangah, “Ka buai tuk” tiin ka hei sawn. In rak chat nawn lo ih, kei khal thil dang zoh phah in, ka pen san sung. Tuah ding ngai ka theih lo ruangah, mitu in rak be tum tu kha, mi ngai a si ka zum deuh thlang. A san cu, ka uai ka ti ve ten, in chat nawn lo ti ka ruah cun, “Ka chat box ihsin, “hello, ka buai nawn lo, nang teh na buai maw?” tiin ka hei chat. Reply nak cu ka zumnak hnak a ra lohli lo ih, ka mang bang cun, “Na buai tuk maw, ka lo ti buai ruangah in ngai thiam aw” tiin ka hei tharthawh sal. Rei a rial nawn lo, “ka buai lo, mitu kha chu ka rualnu thawn ka biak awk lai a si ruangah a si” tiin in rak sawn.’\nVun hnangam hlunhlo nak ding um lo hmansehla, biak ding ka nei in ka theiaw ve thlang ih, mallai cun ka umhar cu a reh deuh hmang ha? ti ding cun a um. Ka chat box ahcun, “Ka hmin cu, “Hniangsinpa ka siih, cumi ramih um ka si, mipa ka siih, ka kum cu cuzat a si” tiin ka kum cu ka vun ti nauhak aw ter deuh ta. Anih khal cun, “Ka hmin cu, Lynda ka siih, nunau kum 23 mi ka si, Florida ih um ka si” tiih I rak sawn.\nA kei vek putar zik thlang, nupi neih cut tuk ruangih ngam lo sawn le nunau biak hnakih, ekin sung sunvu um hril sawn hrang ahcun, cutivek fala in I rak chat ve tluk ih sunglawi cu a um thei ding sawm! Ka phur ve vivo ih, kan hnatuan mi pawl khal kan simaw rero. Cun, zuk khal kan kuat aw rero zo ih, hmelsia cu in ti ve tuk lemlo a si ding, hmailam canih a can neih tik cu le kan tawnawk sal nak ding can kan simawk hnu cun, kei khal ka sign out ve cih.\nNitin in kan chat awk theu ih, kan karlak ah buainak a um lo. Hna pawimawh ka neih khalah, kan chatawk can a hung cut cun, phuahhlam ka tuah ih, ka online fala thawn thunuam relnak kan nei theu. A ngaingai in hmu aw lo hman khalsehla, kan thinlung le ruannak ahcun kan hmu aw ringring. Anih khalin, I ngai thup ve ko ding tiah ka zu. Duhnak thu cu kan simaw lemlo nan, huatawknak thu khal ka rel cuang lo. An ram ih tlawng dingin in sawm theu nan, kei khalin, amah kha ka umnak ram ih tlawng dingin ka sawm sawn theu. A thla ih thla kan chatawk hnu cun, a phone number ka dilih, anih khal cun I ring a si cek kei cu, siang zetin I sim ve mai.\nZankhat it that thei lo ih ka um zan ahcun, tuah ding ka thei lo ih, ka kuak zual ziang maw zat ka zuk theh hnu ah, ka number neih ka vun mang suak ih, ngam le ngam loin ka hei call. Tho hmu aw, aw thaam mawi le no, ka hna hrangih si thabik dingih ka ruah cun, “Hello, zo si…Lynda ka si” tiin I rak sawn. Tong ding theilo ih, second 30 lai ka cawlh hnu cun, ka cahnak hmuahhmuah sawm khawn in, “in thei maw? Hniangsinpa ka si” tiin ka hei sawn.\nA thir dukdi a si bik ding, a tho hmu aw cu veilekhat ah a reh ih, fiang zet, Airport lam ih thuphuangtu vek khi a si ka tahthim, aw si ngai….na it hrih lo maw? I tiih, kei khal cun, tar hmansehla, tlangvala si nak a reh lo a si ding, “Ka lo ruatnak ah ka it that thei lo a si hi” tiiin ka hei sawn. Ani khal a duai ce lo, “Mitu ciah kha ka mangah ka lo hmu ve” I rak ti cu, ‘e heu, ka purh lo ding mi rul kua ka pur hmang ha?’ ka ti aw zuakzo man. “Ka zum lo” cu ka hei ti ve ih, “Thu ngai si ka lo sim” I run ti cu, ka awm khi, rawl hak vek khin ka um, a hung khal ut o in ka thei. Tong ding ka haihsam ih, “a sile aw” ka vunti the ihram. “Na duhtawk men ding maw?” I run ti lala, “Na ih thah na khawp lo pang ding, ni dang len aw” ti phahin, “Bye” ka ti cih, miring cun, Bye kan ti hnu cu an tawng duh lem dah nawn lo.\nCu ti cun, a chat box ahcun, Offline message ka ret ta ih, nehhnu ih kan tawnawk leh ding can ngan ta in le cui can cu ngai pawimawh ih, pelh lo ding ih ka ngan hnu cun, ka ihnak ihkhun puap tuk lemlo lam pan in, ka lu kham sawpsak tu um lo ruangih fai tuk lemlo ahcun ka thluak siava te bawm cu nghatin, kka mit cu ka vun siing ve.\nMi Parih Thatsuah Vs Relsiatawk\nA KEK KUAIMI FARNU AU AW\non November 10, 2009 at 2:08 am\nhaha….tu chan nu pawl cu kha an si ko …chan ti luan kan ti lai ma..kan chan tha kan ti lai ma…zei nih dik a ngaih ve….ka rauh nak ah cun..???????????


V. Thinlgun hmunkhatten khawruahnak in leitlun midang thawn peh tlaih awknak - Hre Mang\nWELCOME TO MY PAGE > CABU SIAR DING > Thinling Huham le Tumtah Hlawhtlinak > \nV. Thinlgun hmunkhatten khawruahnak in leitlun midang thawn peh tlaih awknak\nPitlinnak cu na thinlung hman awknak ih rah suak mi asi. Ziangtin pitling thei dingin thinlung kan hmang aw ding ti zoh hnik uhsi. Hlawhtlinnak cu thinlung hman awk thiamnak ih rah asi kan ti vekin milai thinlung cangvaihdan cu kaihhrem theih asi. “Thinlung cu mi bum hmang” asi vekin kaihrem lo mi thinlung cu amah le amah a bum aw ding asi. Curuangah cui thinlung huham cahnak cu kaihrem tahratin pitlinnak lamzinah hman thiam a tul. Tuisun ni ah na sinak kha na thinlung put ken in a lo hruai mi an si. Na sunglam ah thuphan per duh nak khal a um. Thuphan per lo dingin karihhrem theinak huham cahnak khal a um. Thusia lo ruat ter tu hman-rua khal a um rualrual in thusia ruat lo dingin kaihhremnak huham khal na sungah a um asi. Curuangah na thinlung sungih hmanrua pawl na hmang thiam asile na thinlung sung ihsin a suak dingmi thiltha lo hmuahmuah cu na do neh dingih thiltha le fimnak lawnglawngin an thinlung cu a luah khat ding asi.\nNa sunglamah a ummi thiltha lo pawl a lo ruat ter theu tu pawl kha na neh thei asile mangbangza cahnak na hmu ding. Riahsiatnak, mi siatnak, huatnak, thinhengnak, hiarnalnak pawl a lo ruatter theu tu kha na neh hnu ahcun mangbangza cahnak le fimnak kha nangmai sungah a um asi ti na hmu suak aw ding. Cui fimnak le cahnak na sungah a lo sersiam tu in a lo retsak mi pawl cu na thinlung sungah thiltha tuah dingin duhnak a lo pek mi pawl tuahsuak thei dingin huham cahnak le fimnak khal a um asi ti na hmu fawn ding. Culawng hman si loin mahlemah zum awk lonak, “Kei cu ka cak lo, ka ti thei lo, ka dam lo, ka cau” ti ah midang hnak ih niam sawnah a lo ret ringring tu kha na do neh dingih na sungah na duhmi tuahsuak thei dingin huham cahnak pek na si zia na hmu suak aw ding.\nHramlakah ramsa a phunphun sa ei mi an umih anmai ramsa pi an deh ih an sa an ei theu vekin na thinlung sungah thiltha thu tha ruahnak pawl ei siat tu ruahnak tha lo suatter tu a um asi. Cu pawl cun riahsiatnak, thinhengnak, lunglennak, zetnak, tihnak, iksiknak, huatnak, hiarhalnak, tihhrutnak, hurkhuannak, mahle mah mawhsiat awknak, le thilthalo a phunphun a lo ruat ter theu ih na sunglam ah thiltha a ummi pawl siatsuah tahratin na sunglam huham cahnak cu a lo siatsuah sak asi. Cu pawl cu na sunglamah an do aw ringring. Nangmah in a tha lo mi hmuahhmuah cu na do neh ih thatnak in na sunglam nun cu na luahkhat ter asi ahcun na nitin nunah na ton mi pawl kha nangmai sunglam huham cahnak in na neh thluh dingih na hrangah zianghman tihding phan ding le thinlung ham kai loin um a tul nawn lo ding.\nNa sunglam ah a tha lo mi, tihnak thinhengnnak pawl kha na do rualrual in nangmai thinlungput kha leitlun milai nuntu thawn a kaih aw mi asi ti na ralrin thiam ringring a tul. Na thinlungput kha leitlun milai nuntu thawn a kalh aw asile nangmah te hramlakah a ummi na si lo vekin a mal maw a tam maw na nintin nunah kalhki tu na nei ringring ding. Hmailam saupi hrang na ruatcia vekin a cang rero lai mi siseh nihnih nikhat hrangah siseh ruat cia in khua na khan cia a tul.\nNa thinlungput le na suangtuah nak pawl hi Pathian hnen ihsin na neih mi vekin diknak le dingnak parah a hngat awk asile na cak sinsin ding. Ziangah tile cui diknak doneh thei tu ziang huham cahnak hman a um lo. Na sungah a ummi thutak ih cahnak cun a lo hnaihnawktu le siatsuahtu hmuahhmuah a neh thluh asi.\nNa thinlungput le ruahnak cu diknak ah hram na toh thei lo asi ahcun thaten na ruat ciamciam a tul hrih. Diknak ah hram a toh aw lo mi cun kalhkinak a tong dingih ni khatkhat ah siatnak a tong ding. Thuphan ah hngat aw in na thinlungput cu na thum aw asi ahcun nikkhat nini ah na nunnak pumhlum kha a derthawng zet mi asizia na hmu leh ding. Diknak cu ziangtik khalah a ding suak ringring asi. Tikcu can ziangmawzat sungcu diknak cu nambet asi thei men nan kumkhua hrangah a ding suak ringrign asi. Zohman in lo theih pi lo khal sehla na sunglamah a ummi diknak maw dik lonak khan nan nun khua ah lai a lo rel sak ding asi. Diknak sungah na hngat aw in na thinlung na thum aw asi ahcun na ziktluak vivo ding. Asinan dik lonak le thuphan menah na thum aw asile na tawpnak ni na pan rero asi ti na theih a tul fawn.\n“Duhnak a um ahcun lamzin a um” an rak ti theu vekin na thinlung sungah duhnak na neih asi ahcun lamzin cu a um hrimhrim asi. Na ruahnak sungah beidawnnak le riahsiatnak in khua a luah theh asile nangmah le nangmah cek fel aw salin nan thinlungput kha na tuah thatsal a tul tinak asi. Na thinlung sungah khua a luahtu ruahnak hrekkhat pawl kha na hlon hloh tengteng a tul tinak asi. Culo asile na sunglam huham cahnak fimnak le mawinak pawl kha a lo eisiat sak thluh dingih na duhmi pawl na tuah suak theinak ding hrangah a lo sersiam tu in hmanrua tha a lo pekmi pawl kha a lo siatsuah sak thluh ding asi.\nPitlinnak lamzinah a lo hruai suak tu ding ruahnak tha kha na thinlung khua luah tu si hrimhrim dingin nangmah na rin um a tul. Cuticun leitlunah na tlaici cin mi pawl rahtha an rah theinak dingah ni tha a tlang ringring ding asi ti khal na zum ngam a tul fawn. Na thinlung sungah thutha lo a um tikah nangmah in na thinlung ruahnak cu na kaihrem lo tinak asi. Ziangkim na thinlung sungah khua na luahter dingmi pawl cu nangmai sunglam fimnak in na kaihhrem ih siangnak na pek mi lawng an si a tul.\nNa thinlung sungah thutha lo na ruat tikah na ruahnak cu a cangvai ciamco ih thiltha lo dang suak dingin lamzin a sial ciamco asi. Thinnatnak le tlaksiatnak thu lawnglawngin na thinlung a luahkhat asi ahcun thinnatnak dang le tlaksiatnak dang suak sal dingin na ruahnak cu a timtuah ciamco asi. Asinan an thinlungah thatnak le thutha in hmun a luahkhat asi ahcun na hmailamah thiltha le thutha tuahsuak thei dingin nan sunglam huham cahnak le fimnak pawl cu an timtuah aw asi.\nNa thinlung sungah tihnak, phannak, thinhengnak pawl in a lo luahkhat asile hitin ruat sawn aw: “Keimah I sersiam tu in ka duhmi tuahsuak thei dingin ka sunglam ah fimnak, cahnak huham le hmanrua pawl I pek asi. Ka sungah duhnak I pek vekin ka duhmi tuahsuak thei dingin le hmanrua I pek mi pawl hmang thiam dingin nitin in huham cahnak thawn ka sungah a cangvai mi a um asi. Ka hlawhtlinnak cu lenglam milai pawl khawkhannak le bawmnak ah a hngat aw lo ih ka sunglamah I sersiam tu in ipek mi hmanrua pawl ka hmanthiamnak parah a thum aw asi.”\nNa nitin nunah na ton mi le tuah mi pawl lak ihsin a thupi lo deuh mi pawl parah na thinlung suangtuahnak na hmang/khawhral theh lo nak ding na fim khur thiam a tul. Na tuahmi le ton mi lakah ziangpawl kha a thupi bik an si ih ziangvek tluk hman rua, thazang le tikcu hman ding ka si ti kha na ruat thiam a tul. Zianghman nangmah le nangmah rilhlelh awknak um loten na fehnak lamzin kha lamzin ding asi maw ti mi na zoh thiam a tul fawn. Cuticun nunnak, diknak le huham cahnak thawn a thuam aw mi lamzin parah na feh asi ahcun na hma khua cu a eng cia mi lamzin mawi asi ding ti cu zum ngam aw. Cumi dinhmun na thleng hrih lo khal asile cumi na zumnak in na lung a awi ter in na tha a lo ti cak dingih dunglam riahsiatnak le tlaksiatnak, na duhnak kalh zawngin thil a thleng dah mi pawlin na thinlung sungah hmun an luah nawn lo ding. Cutikah na hmel a eng dingin na sunglam nun mawinak kha na kiangkap um pawlin an hmu thei ding asi.\nNintin in na tonmi le na tuah mi parah na thinlungin fiangzetin a lo hmuhter thei lo mi a um ding. Khuatsung ih tidai sungah hnawm a um tikah tidai cu a nawi ter. Insungah music phunphun on celcel lakah zoin ziang asim ti theih a harzet vekin na nitin nunah na ton mi pawl kha ziang an si ti na thei thluh lo ding. Curuangah nikhat hnu nikhat ah na ruahnak na tuahmi le na thinlung sungah khua a luah tu ruahnak pawl kha na zoh fel awk sal cingcingih thiltha lo pawl cu tanta in na duhmi na tumtahmi a pitlin ter tu hrangah lamzin a lo hruai tu pawl kha na thinlungah hmun na pek ih na tuah sunzum vivo thiam a thupi.


Lake Mohawk SAT Tutoring - Find SAT Tutors in Lake Mohawk, NJ\nResults 1-14 of 245 for sat tutor lake mohawk\nSat Tutors in Lake Mohawk, NJ\nFind Private & Affordable SAT Tutoring in the Lake Mohawk Area!\nRahul S. Private SAT tutor in Lake Mohawk, NJ\nRyan H. L. Private SAT tutor in Lake Mohawk, NJ\nCalleigh H. Private SAT tutor in Lake Mohawk, NJ\nMadeline S. Private SAT tutor in Lake Mohawk, NJ\nPhilip K. Private SAT tutor in Lake Mohawk, NJ\nRushi P. Private SAT tutor in Lake Mohawk, NJ\nLeah J. Private SAT tutor in Lake Mohawk, NJ\nParth P. Private SAT tutor in Lake Mohawk, NJ\nMichael D. Private SAT tutor in Lake Mohawk, NJ\nMichael S. Private SAT tutor in Lake Mohawk, NJ\nThomas H. Private SAT tutor in Lake Mohawk, NJ\nVishal P. Private SAT tutor in Lake Mohawk, NJ\nChristin L. Private SAT tutor in Lake Mohawk, NJ


Midang Bawmnak Ring Loin Mitcaw Nupa In An Fate 8 An Kilkhawi – Meifar\nMidang Bawmnak Ring Loin Mitcaw Nupa In An Fate 8 An Kilkhawi\nSeptember 4, 2021 admin Lawrkhawm 0\nPhilippines nupa tuakkhat cu mitcaw veve an si, fate 8 an nei zo ih midang bawmnak ring loin anmahten an cawm thanglian. 2005 kum ah Manila khawpi ih mitcaw tlawnginn ah an tongaw ih cutin an duhaw, an neihawk hnuah Pampanga khua ah innsang an din ih fate 8 an nei zo.\nAn fate upabik cu kum 11 mi a si ih a nautabik cu thla 3 mi a si, an nupa in puainak hmun tivek ah hlasak in sumpai an hawl ṭheu. Covid-19 thlisia a hrang vekin sumpai lamah harsatnak an tong, asinan an beidong dah lo ih harsatnak cu an paltlang vivo thei.\nInnsang nu kum 38 mi Marivic in “Ziangtin innluah man kan ngah ding ti ka thei, meisa khal kan nei nawn lo. Kan harsa tuk ko, asinan ka pasal in thazang in pe ringring. Hi harsatnak cu kan sual tlang ding tin thazang in pe ṭheu” a ti.\nMi ṭhenkhat in an fate cu cawmsak dingin an ra dil ṭheu nan an siang lo, “Kan harsa zet asikhallen kan fale pawl cu kan cawm thei ding” an rak ti.\nTu’ahcun online fehtlang in hla an sak ṭheu, innsang pa kum 39 mi Julius in “Ka nupi in khua a hmu thei lo nan innsang cangvaihnak zaten a ṭuan thluh, rawl a suang ih in kilkhawi. Kan hrangah a ṭhabik in thil a tuah” a ti.\nEaindra Kyaw Zin Make-Up Sayama In A Mang Ah A Hmu Ih A Thinhar


Nimthlakau Interview - Jh Zoremthanga - Chinland Today Media\nNimthlakau Interview – Jh Zoremthanga\nCYMA president Jh Zoremthanga le CT\nCHRO pawl ih cangan mi ruangah Mizoram ah Chin mipi buainak a suak thei timi thu ruangah CT palai in Central Young Mizo Association (CYMA)ih an President Jh Zoremthanga cu Telephone thawn interview a tuah.\nQ: :Tui’ Mizoram mipum siarnak Central Young Mizo Association (CYMA) ih neih tum a si nakah Chin mipi pawl hi ziang vek dinhmun ciah an si ding?\nA: : Mizoram cozah thawn hmalak ding kan si ih, Mizoram pumhuap ih neih tum a si, Kumtin ih tuah ttheumi mipum siar a si ko ih, Burma mi lawng si lo in Vai pawl khal an tel thluh, zapi huap ih tuah tum a si ko.\nQ: :Human Right Watch pawl ih casuah mi ruangah teh Chin mi pawl thawn ziangvek din hmun in nan um?\nA: :Chin mi thawn unau vekah kan ruat aw ih, Leitlun theih ah in zuar thlai vek rori cun kan thei ko. Umnak neilo, hlawhman pe malsawn…tvp ih an ti mi cu a dik in kan hmu lo. An casuah mi vek cekci in mipi hnenah tlangzarh sisehla cun buainak cu hi hnak in a sosang ding ti cu theih cia a si ko.\nMarch 6 ni ah Chinmi pawl dangdang kawmkhawm ih tonawknak an nei ih, ca khal in kuat.\nQ: :Human Right Watch pawl hnen ih Chin Human Right Organisation (CHRO) ca suah mi hi a ziangbik dik lo in nan thei?\nA: :Kan ngaihdan ahcun ramdang an feh theinak ding Passport vek a si men in kan thei, Burma le Mizoram mipum hmuahhmuah in-in hmuhsuam ti haisehla cun thu hran a si ih, tak tak ahcun Mizoram ah Chin mi a thawngza lenglo an um ih Mizoram mipi le a cozah ih a hmuhsuam ciamco ti khal kan thei lo.\nAsinan an casuah mi ih cahmai pawl ah Mizoram acozah, MZP, YMA le Mizoram mipi pawl ih kan mi khualnak lam ih thatnak lam rel lo ih a sia lawnglawng rel cu a… Unau kan si ih Burma ramah cun Chin, Manipur ahcun Kuki, Mizoramah cun Lushai/mizo tiin kan ruat ih Leitlun pumhuap ih zuarthlai awk dingah kan ruat lo.\nRamdang ih feh duhnak men ruang ah kan mipi hmuahhmuah le kan ram an hek cu a mawi lo, hivek ih tinawn lo dingin kan ni cun tui din hmun ahcun nun kan sim aw a si bik hrih cu a si ko.\nQ: :A sile nan mai lam ihsin cun Human Right humhim tawk in nan thei aw ko maw?\nHuman Right kan pahbalnak cu kan thei aw cuang lo, ziangruangah tile Mizoram ah nikhat rak um hman hai sehla a thaisun ah cun an um nawn lo ih, pursum leilawnnak hmun ih an hmannak hmun a si vekin an duhmi an ttheh cun an kir sal ttheu.\nAmahlawngte kan huat bikmi cu kan ram ih suahsualnak rawn kenglut tu pawl hi an si, an ram ah sualnak rak tuah ttheu hai khal sehla, Mizoram an thlen cun kan ram nunphung le um dan in an um ding a si ko in kan ruat.\nMi ttha pawl an huat ciamco ih an hmuhsuam cu tuni tiang kan thei ve lemlo, mi sual pawl hrem ding cu Leilungtlun daan a si ko ih an mah an sual dan ih zir in acozah cun a hrem ding ah kan ruat. Mexico ram khalah ramdang mi-misual pawl in an ram sungah sivai sia le thildangdang an kenglut ih kan dungnai te ah Submarine tivek tiangin phuahcawp antuah ih, a cozah in nasa zetin a do.\nCuruangah sualnak atuahtu cu khawitawk ram le hmun ah zovek a cozah khal in an duh ding tin kan ruat lo. Kan ram sungih sualnak atuahtu cu a cozah lawng si lo in mipi kan zaten kan theitawk ih do cu kan tum. Himi thu ah cun Human Right pahbal cun kan thei aw lo.\nQ: :CYMA in teh Chin mi pawl rak mikhual tha tawk in nan thei aw maw?\nA: :Zapi cawhrual ih kan zoh ahcun miih ziang an ti ciamco cu kan thei lo, khua pakhat khat ah cun a rak um tla a si men thei. Tahthimnak ah nikum 2008 November thla ah thusuah tuah in Chin mi suak uh tiih thusuah rampum huap vek hmangih YMA hmin ih an ti khal khawitawk khaw te pakhat khat ih remawk lonak te men ruangih an timi a siih, CHRO ih an casuah mi ahcun rampum huap ih ti vek in an ngan.\n2003 kum lawngah YMA pumhuap ih dawi suahnak tuah a siih hi khal vantlang mipi thinheng sosang ih a rampum huap ih tuah mi a siih CYMA hin voikhat hman kan tuah hrih lo.\nQ: :Kum 2003 kum ih Chin mi pawl dawisuah an si ruangih casuah mi siin cahmai tampi ah a langih, hi thu ah teh ziangvek in nan hmu?\nA: :Himi thu ah cun vantlang mipi ih thinhengnak sosang a kangkai vivo mi a siih zo ih mawhphurh a si ti khal theih a theih nawn lo. Asinan khaw tampi ahcun rak humhim khal cu ziangmaw tizat an um thotho ih Mizoram khawpi Aizawl khalah an dawisuak thluh cuang lo. Kawlram ih tlunglan khal kan thei cuang lo rei lote an suak ih an ra kir sal thluh thotho in kan thei.\nQ: :Tui Mizoram acozah thar hin CHRO ih an casuah mi le nan hmalak tum dan ah ziangvek in an hmuh dan a si in na thei?\nA: :Ka thei ciamco lo, asinan Chin mi zate le Burma ram ih harsa le hremtuar ruangih kan ram ih ra tlan lut cu an zangfah ding tin ka zum ko.\nAmahlawngte sualnak a tuahtu le sualnak a kenglut tu cu a cozah in nasa zetin a ram dan vek in hmalaknak an neih ding cu an ttuanvo si in ka thei ih thildang lam ciamco ih an ruat cu ka zum cuang lo.\nQ: :Mizoram thuthang kan rak thei mi ah Burma mi, thilsual a tuahtu cu acozah kutah pek an si ding tin kan rak thei ih, ziangvek din hmun ciah ti in sim thei maw?\nA: :Ka rel zo vek in, vantlang mipi sualnak a tuahlo tu hnenah cun zianghman tuah ding a um lo. Lehlam ih sualnak kan ram sungih a kenglut tu maw, a tuahtu pawlcu Mizoram a cozah in a theitawp ih hmalak nak a nei dingih, an ram acozah hnen khalah pek attul ahcun pek an si ding.\nQ: :CHRO hotu upa pawl thawn teh hi thu ruangah biak awknak nan nei maw?\nA: awl (org) an tam tuk ih pawl 20 lenglo kan dung ni ahcun an ra ih cu miah an tel maw tello cu ka thei lo ih an rak tel tla cu a si menthei, a hran te ih komawknak cu kan nei lo.\nQ: :Hi pawl (20) lenglo ih ca nan hnenih an lo pek lut mi teh ziangvek ih nan rak pawm ding?\nA: :Cu cu kan committee khal ah kan rak rel leh ding. Kei khal kan siar thluh hrih lo, tu lawng ah in pe a si lai ih kan relkhawm vivo lai ding.\nQ: :Asile CHRO pawl ih Human Right Watch ih an casuah mi ah hin ziangvek ciah ih hmalak tumnak nan nei ti insim thei maw?\nAaa…ziangtivek hman ih hmalak theih a si nawn lo ih, an ngan thluh zo ih, Leitlun mit hmuh ah Mizo pawl mual in phoh cu a si zo ih, tawngpa tiih ti theih ci le a si nawn lo ih, Mizoram sungah tla cun hmuh ding a mal ih Internet sung ih Website dangdang ih hmuh mikha a siih curuangah Leitlun pum huap ah kan ni Mizo le Chin mi pawl hi unau kan si lo, hi milai pawl cu misual an si tinak vek ah cun kan ruat ko.\nQ: :CHRO hnenah teh sim duh mi nan nei maw?\nA: :Kan lam ihsin cun kan nei lo, an tuah dingmi kha cu an tuah zo a siih, kan mai thu in tuah uh, tuah hlah uh ti theinak kan nei lo ih mah le thu cio a si ko.\nQ : :Chin mi ziangmaw tizat Mizoramah zianghman thei ve loih mai hnatuan lawng rak ttuan ih um tampi an um ding ti cu kan zum. CYMA le Mizoram cozah ih hmalak nak nan neih tum mi ah mangbang an hai zet ih rak um khal an um ding tin kan zum ih, zianghman thei lo pawl hrangah teh ziang ti zawng tal ih hmalak nak nan neih tum ti mi ah thurawn na pe thei maw?\nA: : Ka thei ve lo… kan ni khal kan theih lo in Leiltun pumhuap ah in hek ih, Mizoram mi pawl hin a sinak vek cekci in mipi hnenah an casuah mi kan let duh lo sawn a si, ziangah tile mipi thinheng a sosang tuk ding ti kan thei ruangah si ih buainak cu a alh cia a si ko.\nHiti vek sosang ding kan duh lo ruangah tuvek din hmun in kan kokhawm ih unau nun sim in kan aw kam in kan sim aw cu a si hrih ih, ziangvek in a sosang ding ti khal cu kan thei ve hrih cuanglo..Amah lawngte tuhrih tiangah cun a dai lam ding ih hmalak nak cu kan tum ko.\nKan thusuhnak pawl famkim te ih in lahsak raungah kan lungawi.\nKei khal ka lung.


Pathian a um taktak lo dawn har in um hlah; London Bus ah - Chinland Today Media\nJanuary 8, 2009 8:10 am·2 comments\nAFP | January 08, 2009Rampi Bus 800 tlun ih “ Pathian a um tak tak lo, na nun donhar nawn hlah nuam aw” tiih Sakhua nei lo pawl ih Khrihtian pawl an thehdarhnak dokalh nak rungih an tar mi cu mani ih sin Britain ram London khawpi ah a tlan thok zo.\nHi an thehdarhnak catlang tar cu London hmun tin ih thehdarh dingin $288,000 lenglo khal mipi hnen ihsin bawmnak an ngah zo thu British Humanist Association pawl cun an sim.\nAriane Sherine kum 28 miih Khristian pawl thehdarhnak London Bus ih an tar mi Pathian an hnawl tu pawl cu kumkhua in “ Hell ah aihramnak” nan tuar ding tiih an tar mi a duhlonak ruangih tuah thok mi a si.\n“ Ti fiangsalnak” ti mi hmangih thehdarhnak tuah dingih bawmnak a hawlnak cu British Humanist Association pawlin le Pathian a um lo tiih aupi tu Richard Dawkins, The God Delusion (Pathian atnak lole ruahdan diklonak) ti ngan tu in an bawm.\n‘Kum reipi Pathian zumlo pawl ih Bus na rak hngak zo ding ka zum. Tu ah bus 800 voi khatah na hmu ding, hi hin mi pi hnenah lungawi te ih nitin hnattuan theinak a pek ding’ ti’n thuthang la khawm tu pawl a sim. A sim bet vivo nakah ‘kan ni cu mahte zalen zet ih mai zummi sakhuanak biaktheinak ramah kan um hi mivan ttha kan si hlei ce’ a ti bet.\nHmaizarh tlawngkai ni khat ihsin Albert Einstein ih a thusim mi- ‘mimal ih Pathian cu kei ka zum lo, asinan ka hnawng lo, ziangah tile an mah le tawk cio in simfiangnak an nei’ a ti mi khal an tar ding.\non January 8, 2009 at 2:34 pm\n“There’s probably no God” is self-contradicting and self-defeating. How can a man say “no God” while calling the name “God”. It is rather an affirming of the existence of God.\nThis statement is not scientific, it’s just dismissing the subject not a careful observation.\nEven if there is no God you don’t lose anything by believing.\nBut if there is God and not believe in Him you lose everything here and after!\nLAL LIAN KHUP says:\non January 13, 2009 at 1:59 am\nPathian aumlo titu pawl cu mido kalh paih pawl hrimhrim an siding kazum.Ziangruang ah tile aum lo an ti thei ah cun aum ruang ah aum lo an ti nak asi.A um lo mi cu um le umlo el awk ding aum lo ih aum mi lawng umleum lo el awk ding aum.\nPathian aum loti cu an mairuah nak vepakhat maimaiasiko.Thil ziang khal hi sertu um lo in an cangthiam lo ti hi an ruat dah ve lo asi ko.Anmai nom nak ding le thin har reh nak ding an tawl rel ruang ah asi.Khat lam in kan sim asi leMiaa pawl an si kan ti thei.


Monywa Ah Ralkap Motor Bomb In An Puah Ih Ralkap 4 Thi – Chintanbo\nSeptember 29, 2021 admin MYANMAR NEWS 0\nBy Ele chinsisters\nSagain ramthen | Monywa myo ah ralkap pawl ih motor 3 tlar cu bomb in an rak puah ih ralkap 4 an thih thu Monywa tualsung hriamkai mi pakhat cun Mizzima thuthang hnenah asim.\nMonywa saklam lamzin pehtleih awknak leh (ညွှန်ကြားရေးမှူး) department zung kiang | set hmu zung lamzin tlun ,sun nazi 1 ah Monywa mipi humhim tu (MPDF) ai awh tu သံမဏိတပ်ဖွဲ့ in Khuan Sar(ခွန်ဆာ) leh Chaung-Oo (PDF) pawl tangkop cun bomb in an puah ih an rak do mi asi.\nKandung September ni 23 khalah cui tangtlang phuaih 2 pawl cun Nat Tikulh kiangih Yipusar(ရေပိုးစား) ah bomb thawn voi 9 rori an puahnak ruangah ralkap lamin mi 6 an rak thih zo thu theih asi.\nRIP Pu Ral Tu- Tan Tak Mi Chungkhar Bawipa Nih Hmen Ko Hna Seh


Corona virus ruangah Rome khua pi ih a um mi America Siangbawi tlawng ih sin tlawng ta pawl an um nak cio ah an tlung (23.3.2020) | Radio Veritas Asia\nCorona virus ruangah Rome khua pi ih a um mi America Siangbawi tlawng ih sin tlawng ta pawl an um nak cio ah an tlung (23.3.2020)\nCorona virus a can ruang ah Rome khua pi um Pope ih din mi sak lam America college Siangbawi tlawng pi cu an tlawng ta Siangbawi tuan ding pawl America ih an Dioceses pawl le an inn sang hnen ah tlung ter an si.\nA tlunlam college ih tlawng ho tu Siangbawi asimi Fr. Peter Harman in CAN hnen March thla 23 ni ih thu hla a sim ah cun a tu vek ih thu cu Siangbawi tlawng ih board pawl kom thawn rel khawm ih kan tuah mi asi tiin a sim asi.\nSiang bawi cang ding pawl cu an ram ah um in Online thawn fim nak an zir ding ih Rome tlawng ih an ra kir sal khal ah ni 14 sung zoh an si ding ti mi thu, An him nak ding hrangah a tu vek ih kan tuah nak asi. Pawl kom a bur bur ih um tlang hnak in inn sang thawn Dioceses parist pawl miphun mal te then nak in naat suan awk nak a dem le a zia ter ding timi zum nak in a tu vek ih kan tlung ter nak asi. A tu cu n zaten dam ten an um tiin Siangbawi in a sim asi.\nA tlu lam ih tlawng cu America ihsin Siangbawi cang ding pawl hrang ih on mi a si ih Rome khua pi ih um asi tiin CAN thu thang in kan thei asi.


Rawlhmeh Hawl Tleirawl Cu Thlam Sungah Thicia In Hmuh A Si – Meifar\nFebruary 19, 2022 admin Lawrkhawm 0\nFebruary 19, 2022 ah Mizoram, Khawzawl khua kiang Khuailui ram, thlam sungah tleirawl kum 13 mi Catherine Thangbiksiami cu thicia in hmuh a si. A ni Chingsianzovi thawn rawlhmeh hawl in thlam ah an riak ih Catherine cu hridai thawn tawnbet in a thi, tualthattu ih an rinhlelmi a ni khal an kai.\nAn reldan in Catherine cu a pa in a thihsan zo, a nu cu Falam ah aum. Tu’ah Catherine cu a pi hnen, Khawzawl Zuchhip vengah aum. Mani ah a ni thawn rawlhmeh la dingin Khuailui ram ah an va feh ih zankhat riak dingin an poksuak.\nTuizing nazi 7:00 hrawngah a ni Chingsianzovi cu Tuisen rawn ih palik sakhan ah ava feh ih thilumdan cu hitin a sim, “Khawthim zawngah an riahnak thlam ah mipa 3 an ra ih Catherine cu in lonsak tum, mipa 2 in an hruai. An lakih pakhat cu a ri ih kan sualaw, a rit ruangah ka neh. A kut le ke ah ka tawnbet, a hngawng ah hnamhri in ka tawnbet.\nDatmei vang in Catherine cu ka va hawl, ka au rero nan ka hmu lo, Zan nazi 1:00 hrawngah ka hmu lo ih ka beidong ruangah ka kirsal ih ka kaihmi khal arak um lai. Biak khal kan be’aw, ka ihnak kiangah nam le hreitlung ka ret ih ‘In tham ahcun lo that ding hi ka tih lo’ tin ka hro. Khua a vang tikah cun ‘Ra aw, lamzinpi ah ka lo hruai ding’ ka tiih arak thi zo” tin palik hnenah a sim thei.\nPalik pawlin an umnak vengih VC le YMA pawl an theihter hngal ih, Catherine hawl tum le mipa ruak la dingin an riahnak thlam ah an va feh. Thlam sung ahcun Catherine ih ruak sawn an hmu, a ni in mipa a tawnbet dan a rel vek ciah in Catherine cu tawnbet a si. Mipa ruak la dingin an va feh cu Catherine ih ruak sawn an hmu, a ni in a rel vekin a kut le ke ah tawnbet a si. A ban le a hngawng khalah tawnbet a si, a ni Chingsianzovi hi a ri an ti.\nPalik pawlin a ni Chingsianzovi cu an kai hngal, Catherine ih ruak cu YMA pawlin thiltulmi pawl an buaipi ih, Khawzawl siizung ah postmortem an tuah hnuah a ruak cu Champhai Bethel vengih um a pute tei inn ah an phur. An reldan in a ni in thing lak dingin a fial ih a lak mal deuh ruangah a thinheng in a soisa an ti. (#Mizo Special Report)\nA Kum 74-nak Chin Phunpi Ni Thusuah


US Leh South Korea Ralkap Raldo Zir Tlang Ding - Chinland Today Media\nUS Leh South Korea Ralkap Raldo Zir Tlang Ding\nJuly 26, 2010 12:52 pm·0 comments\nKosovo Ram Thu I C J in A Rel Ding\nSerbia ram ihsi la hranaw Kosovo cu mahte rorel thei naknei ram pitling ih pawmding leh pawmlo dingthu International Court of Justice (ICJ) in a ngaihtuah ding. Kosovo hi Serbia ram ihsi mahte rorel theinak neiih lak hranawk tumin kum ziangmaw zat sung a raksualih, kum 1999 ah khan Kosovo ih Serbia ralkap um pawlkhal dawisuak thluh an raksi.\nHimi hnuah UN cun Kosovo ah hin palai a retih, an ram rorel nakcu UN kut hnuaiih ih um a si. kum 2008 February thla ih an ram hrilawk nak ih an ram hotu pawlcun Kosovo cu mahte rorel theinak nei ram pakhat a si tiah an puangih, hihi Serbia Cozah cun dankalh a si thu leh Kosovo cu Serbia ramsung a si thu an puang cihve ih, an buainak relfel dingin UN ah thu an thlen a si. Himi thu hi UN khalin an ngaihtuah ih UN in ram dangdang ngaihdan a lakkhawm nakah UN Member ram 192 sungah ram 69 cun Kosovo cu mahte rorel theinak nei ram pakhat si dingin an pawm.\nUN Member ram pawlih hleiah Europe ram dangdang pawlkhal Kosovo ram thu ah hin an ngaihdan a bangaw lo nasa ih, Curuangah International Court of Jistice cun himi thuhi a ngaihtuah ding a si. Himi laiah UN hnuaiih, Kosovo Protection Force hotu, German General, Markus Benther cun Kosovo cu zo ih ramkhalin tibuai a thinglo ih, Kosovo ram zalen nak dingah cun a hoha mi ralkap pawlcun dung ansip dahlo dingih, mi ih hronak men ruangah a thinglung a danglam lo ding tiah a sim.\nTihni sunah khan US Secretary of State, Hillary Clinton cun South Korea a tlawnnakan tuikum March thla ih South Korea raldo nak lawng North Korea in a kahpil sak ruangah US cun North Korea cu hremnak a pe beet ding tiah a sim. US in North Korea hremnak a pekbeet dingmi ah ralthuam thilri leh Vanzam, Motor leh thilri pawimawh dang pawlcu North Korea in ramdang ihsin a laklut leh a khuatsuak a harsa thlang ding a si a ti.\nHillary Clinton cun North Korea Cozah thinlung put diklo ruangah an ram mipi pawlih harsat nak an tuarih, North Korea Cozah in an thinlung putdan an thleng duhlo a siah cun US cu South Korea lamah a ttang ringring ding a si tiah a simih, US in North Korea hremnak pekbet a tumnak sanhi an ram mipi pawl hnenih harsat nak thlenter duh ruangah a silo ih, an Cozah thinlung thlengter duhnak ruangah a si tiah a sim.\nHillary Clinton hin South Korea leh North Korea karlak ramri fimkhur zetih an kilnak hmun khal a fehih, a mah thluntu US Defence Secretary, Robert Gataes khalin South Korea an fehnak sancu ram pahnih karlak pehtlaih awknak tha sinsin a um thei nak dingah a si tiah a simih, North Korea ram Lalpa Kim Jong il in a fapa hnenih thu neihnak a pek cingtum ruangah tui naite hrawng ihsin North Korea thinlung hi a kawi zawngin a feh a si tiah a simbet.\nHimi laiah US ralkap leh South Korea ralkap pawlcun tuizarh colhni sun ihsin Sea of Japan tipi thuanthum ah nili sung raldo an zirtlang dingih, himi ah US raldo nak lawngpi Nuclear ralthuam phur Aircraft Carrier USS George Washington leh Raldo nak Vanzam Aircraft 100 leh ralkap 8.000 hrawng an teldingih, Cumi hnu ah Yellow Sea tipi thuanthum ah raldo dan an zirtlangbet ding, Yellow Sea hi Korean Peninsula khawthlang lamih um a si.\nUS leh South Korea ralkap pawlin raldo an zirtlang nak dinghmun hi China Cozah cun ramdang ralkap pawlin pal tlakai lo haisehla a duhnak hmun pawimawh a siih, China Foreign Ministry, thupuangtu, Qin Gang cun himi tipi thuanthun ah cun ramdang ralkap pawlin an cah nak leh an thiamnak pholang lo in leh mi hringhro zawngih umlo dingin a ngen hai.\nHillary Clinton ih thusim mihi North Korea Cozah thupuangtru, Ri Tong il cun a letcih ih, South Korea lawng pilnak thu ruangih US in North Korea hremnak a pe a si ah cun UN dankalh a si dingih, UN thusuah mi US in a pahbal tinak a si ding tiah a simih, US ralkap leh South Korea ralkap in raldo zirtlan an tum mikhal boruak tthalo a suak sawn pangding ti a phanthu a sim


ParalinxTomahawk Additional Receiver | CameraKings.co.uk\nParalinxTomahawk Receiver for SDI or HDMI Transmitters\nMuch like the popular Paralinx Arrow and Arrow Plus, the Tomahawk transmits Full HD video (up to 1080p/60 4:2:2) with less than 1 millisecond delay and is capable of handling up to 4 simultaneous receivers. The receiver weighs 12 oz/340g (without antennas). Specifications


US Ralkap Ral Ring - Chinland Today Media\nJune 23, 2009 2:34 am·0 comments\nNorth Korea Nuclear lakih si kilhim awknak leh North Korea Nuclear kahthlak sak theinak dingah US cun ralthuam leh thiamnak thatawk a nei asi ti ih US Defence Secretary, Robert Gates in kandung karih a sim zo hnuah, President, Obama cun North Korea in Atlantic tipi ihsi Missile kahsuak a tummi ihsin humhim aw dingin US cun timtuah awknak tha a neizo asi a ti betsal.\nCBS Television in an kawmnak ah Obama cun North Korea in Hawaii tipi lam hawiih Missile kapsuak ih US mipi harsat nakding tuah a tum a si ah cun North Korea cun a thil tummi cu a hlawhsam ding a si a ti.\nObama cun North Korea ih thilti dingmi dodal dingin US ralkap pawlcu an ralring zo ih North Korea Missile kahthlak sak dingin US cun ralthuam a neitha a si a tibet. Thuthangca latu pawlin US in North Korea a kap pei maw? timi an suhnak cu Obama cun ziang thudang hman a let lo ih US ram mipi cu himi thu ruangah lungphang lo dingin a cah ih, North Korea hin Missile a kapsuak taktak ke maw?. timi thufiang zianghman a um hrihlo ruangah thilfianglo mi thu ih a thinlung tibuai ter a tumlo thu a sim.


Sakhua Saya Thicia In An Sar, A Kut Pahnih An Rak Tawnbet – Meifar\nSakhua Saya Thicia In An Sar, A Kut Pahnih An Rak Tawnbet\nShan State, Kutkai Township, ahmat 5 ih um sakhua saya cu June 18 ihsin a hlo, an hawl rero nan an hmu thei nawn lo. Tuisun 21 zinglam nazi 10:00 hrawngah cawkhal nauhak pawlin ramlak ah a ruang an hmu.\nA kut pahnih in an rak tawnbet lai ih a ruang cu a sia zet zo. An sungkhat in “Ka pate a si, a hmin cu Zaw Lum a si. Sakhua saya ṭuanlai khal a si, June 18 zanlam nazi 3:00 hrawngah bike thawn a suak ih a hlo lanta.\nA thih hnu khalah a kut an tawnbet lai, tuizing lawngah a ruang kan hmu. A lu ah meithal kahnak hliam a tuar, a taksa zaten ah an vuak velhnak hliamhma a tuar” a ti.\nA ruang kiangih um lukhum le a hruhmi hnipuan cu Zaw Lum ih hnipuan a si lo tin a innsang pawlin an rel. “An that lai mithmutu an um lo ruangah zo in an that ti cu kan thei lo, kan zingzoi rero lai. Ral khal anei lo ih san le vang um lo ih an that cu ralkap pawl an si ko ding” tin vengsung mi pakhat in a rel.\nRussia President In Min Aung Hlaing Tong A Tum Lo


USA President Trump An Huatnak Nihhin Pathian Duhdawtnak A Ka Ruatter – Myanmar Chin\nUSA President Trump An Huatnak Nihhin Pathian Duhdawtnak A Ka Ruatter\nNovember 29, 2019 Myanmar Chin World 0\nUSA President Trump An Heeknak Ihsin Pathian Duhdawtnak Ka Ruat\nRom – 3, 5, Efesa 2, Hebru 4:14\nZarhkhat sung zantin deuh thaw in USA mifim filor pawl ih lairelnak; an rampi president heektu pawl ih puhnak le humtu pawl ih thulehsnak pawl cu LIVE in ka zoh man caancaan ah ka zoh phah ih a caan le an thlah zo mi pawl zohsalnak neiin caan ziang maw tizat ka hmang. An fim zia le an rampi daan pawl an theih zia, an ṭuanvo le tuah ding mi pawl an theih zia cu an ṭongkam hman mi pawl ihsin theihthei a si.\nKum ziangmaw tizat mai phur zawng leitlun thuthang ngaihven ṭheutu ti cu, ka Facebook ih newsfeed pawl khalah thuthang ka ret mi pahnihkhat pawl an rak um ih cumi lakih thupibik tiih ka ruah mi an asi ruangah mit a la zet ih man awl caan ahcun ka siar in ka ngaihven ve ṭheu.\nAn thurel bikmi cu eiruknak thu ih puhnak bik asi. USA rampi President Trump in Ukraine ram president Volodymyr Zelensky hnenih minute 30 tluk an biakawknak sirhsan mi asi.\nA biakawknak ih an thurel bikmi cu kum 2020 USA rampi President hrilawknak ih cuhtumtu Joe Biden ih fapa Ukraine ram ih a hnaṭuannak ah eiruknak a um maw timi Trump in Ukraine ram president pa hnenah a thuneihnak hmangin a sutter, daanlan in a thuneihnak a hmang tiih puh awknak asi. Hi tiih eiruknak a um le umlo an hliakhlai lo ahcun USA rampiih a pek dingmi sumpai $250 million man ralthuam thilri bawmnak pek ding mi khal pe hirhloin kan lo kaitang hrih ding tiin a ti tiih puhawknak a si.\nAn biakawknak hi reilote vek a bang nan thuhla dang pawl khal an kaikawh cih vivo ruangah meialh kangkai bangin a sosang phah zet. USA president Trump, a mai ṭuanpi rori tellin a dokalhtu mi 12 pawl in a sualnak hawlin an heek.\nPresident Trump in USA rampi daankalh in eiruknak le thupthiarih cangvaihnak a nei timiih an puhnak ih A puhtu pawl an kamkaunak hrang catlang siarnak hi minute 45 asi. An puhnak thu pawl an siar thluh hnu ah, cumi sirhsan in thusuhnak le simfiang betnak, zohhliahfelnak an nei. Tu ni tiang ahcun Trump an puh mi ah sualnak fumfe zet ih simfiangnak a um hrihlo tihi mi tamzet ih hmuh dan le pom dan asi. Asinan President ihsin hlonding a sile silo thuhla botcatnak hi tuah a si hrihlo.\nAn heekawknak thuhla ka ngai rero laiah ka thinlung ah thuhla pakhat a ra suak dukdi. Nitin kan nunnak ah leitlun mi pawl le setan in, kan ni khal in heek rero asi timi ka ruat ngah. In heek dan cu a dang cio men ding. Asinan minute tin sekan tinin kan sualnak cu kan mah le mah ah ringzet in a auter ih, kan mah le mah rori rinsanawknak neinawn lo dingin in tuah ṭheu timi ka thilung ah a ra lut.\nCumi rualrual in kan Bawipa Jesuh Khrih ih in Duhdawtnak a thuuk zia le in zaangfahnak a maksak zia ka ruat sal tikah, kan Pathian hi ziangtluk lawman in so a maksak ti khal ka thinlung sungah a ra lut. Jesuh Khrih in kan sualnak pawl cu kan aiawh ah, in rel sak ih kan ni cu mi thianghlim le sualnak ngaidam mi ah kan cang asi timi ka hnathlam ah a ra.\nLeitlun kan damsung ahcun kan rinsanbik le kan uarbikmi, an hrang ih kan ziangkim kan pek ngammi kan rualpi, kan unau, kan Kawhhranpi, pawl in in hnongin kan sualnak pawl hawl in, in hlon, in heek thei. Asinan kan sinak ngaingai asimi kan Bawipa Jesuh Khrih ruangih thiamconak a congahtu kan Sinak ngaingai cu zianghman ih thamtheih a rak silo timi thazaang thar ka ngah.\nTrump heektu pawl ih Trump a silonak/sinak tlun ah USA rampi daankalh in hna na ṭuan tiih an heek vekin nitinin kan thlarau nun cauter dingin Bible le Pathian thu pawl lala tla hmangin kan lungawinak le kan sinak pawl cangvai ngamlo dingin in heek rero. Asinan cumi cu Jesuh Khrih ih duhdawtnak le tuahnak ruangah sualnak cun kan thlarau a neh theiloih Pathian mithmuh ah mifamkim tiih cohlan kan rak si.\nUSA president Trump cu a lalnak ihsin an rak hlon men tla a si thei. Asinan kan nicu Jesuh Khrih kan zum ih a dung kan thlun ahcun ziangvek thil khal thleng khal sehla kumkhaw nunnak le Vanram ih kan tokham ihsin zohman in inhnuk thla theilo asi. Kan rundamnak cu Amah in a kilkhawisak ih kan ni cu himte in in kil ih thazaang thar thawn nitin in thuam asi.#\nEDCS : Mah Ti Khan Chim Hlah Sehlaw Ka Duh, Ka Dawttuk Mi A Si\nHakha/Falam/Mindat,Chinmi Dihlak I Lawm Usih


CNDF, PDF Kalay le ralhraang SAC ralkap doawknak ah mithi 20 luan um | Falam Online Media\nCNDF, PDF Kalay le ralhraang SAC ralkap doawknak ah mithi 20 luan um\nTuini, November 16 ah CNDF le PDF (Kalay) ṭangrual in ralhraang an do nakah SAC ralhraang 20 leng an thi tiah theih a si ih Doawknak thuhla cipciar cu a hnuailam bangtukin CNO in official in thu an suah a si.\nChin National Organization thusuah\nChin Ramkulh, Tii-haang tlun lam ihsin Kalay Peng Nitlaknak lamih ral in ra nortu Ralhrang SAC ralkap pawl cu CNDF le PDF (Kalay) kom-awin zinglam 9:30 ihsin zaanlam 6:00 tiang nikhat sung cawl lo deuh thaw in kahawknak a thleng a si.\nTui ṭum kahawknak ah ralhrang SAC lam ihsin a malbik mi (20) leng an thi ih, hriamhma tuar tam zet an um a si. SAC ralkap lam ihsin hriamhreipi pawl thawn voi tam zet in kap ko nan, CNDF lam ihsin thlaphan um lomi hriamhma ngah pakhatte a um a si.\nA tufang ah khatlam-khatlam kahawknak kan cawl hrih ko nan kanmah lam ihsin kan kulhpit thluh ruangah kahawknak cang thei ringring dinhmun kan si. Curuangah mipi pawl ralringten tlangleng cio dingin kan lo theihter a si.\n← Kalaymyo kiang ah CNDF le SAC ralhraang nasaten kapaw\nRalhraang SAC ralkap pawl in nau pai lai Chinnu an pawngsual →\nFTIMT in Thantlang Ralkian pawl hrang bomnak pe\nChin Phun Suah Ni le Surbung Vanzam tualrawn onpuai hrang thuthang update\nVaar lilawn thar sak ṭheh fel zo, On-puai tuah lawng hmabak


Vok In Naute Ei - Chinland Today Media\nVok In Naute Ei\nNovember 18, 2014 4:38 am·0 comments\nWei Tsao asilole Keke tiih kawhmi, naute kum(2) mi cu Vokpi in a keuthat ti asi. An umnak, Eastern China, Jiangsu province, hmuan sungih a leh rero laiah a Nu le Pa in innsung ah an rak luhsan duak.\nCu’i sungah Keke cu Vokinn lam panin a rak vaak. Vokpi cun a fa le pawl humhim dingah Keke cu nasa zetin a rak tuahmawh. Cuihnu ah Vokpi in Keke ih Luu ah a keu. Keke cu tih le thlaphang in a aukio,a raak ciamco ih a Nu le Pa cu innsung ihsin zamrang zetin an ra suak. Asina’n caan a rak tlai tuk zo ti asi.\nKum (25) mi, Keke ih Pa, Sun Tsai cun kan fapa te ih au-aw kan theih ahkhan innsung ih kan um kha minutes hnih sung fang lawng asina’n kan ra suah ih kan hmuhmi cu 80meters hlatnak hmun ih um, Vokpi cun Keke ih Luu a keu/tam rero zo tiah a ti.\nVokpi cu Keke a ei ngah hnuah kaih asi. Thingkung ah an ten ih an that. A pum an khei ih Keke ih Luruh le Sam pawl cu an hmu.\nHivek cu tihnung tukmi asi, Vokpi ih pum khei lo a ngah lo. Kan thah khal hi lehrulhthah asilo, hi Vokpi in Keke a keuthat asi ti tetti hmuh duh sawn ah asi tiah an khua hotu, Cheng Yuan (kum 62) in a sim.\nPalik thuneitu pakhat in Vokpi pawl cu kilkhawi ol/nuam an sina’n fa an von tikcu le fa an neihpek tikcu asi ahcun an fate kilhimnak hrangah tiin an hmuhmi pohpoh cu an raal ah an ruat. Vok vulhtu pawl kha an Vok, Vokinn ih ret dingah kan forhfial duh bet ti’n a sim.\nA Fa Ei Tumtu Nu\nObama In President Thupek dokalh Dingin Mipi a Cawkbuai\nSingapore Ih Um Kawlram Nu S$12500 Cawh Kuan\nMipa Khalin Nau-hrin Nat An Tep Ve\nSangte le Kimte cu “Sexy” & “Zei” timi thu ah buai\nSui Sernak Lungto\nFimnak Hrampi Bible


Danby DWM055WDB - Danby 1.7 cu. ft. Washing Machine in New Jersey


Myanmar Goal Kiltu In “Leitlun Mipi Hmaiah Duhphorhnak Nan Tuah Thei, Nan Kutzung Pathum Tung Uh” A Ti – Meifar\nMyanmar Goal Kiltu In “Leitlun Mipi Hmaiah Duhphorhnak Nan Tuah Thei, Nan Kutzung Pathum Tung Uh” A Ti\nMay 28, 2021 admin Lawrkhawm 0\n2022 World Cup lek thei dingih zuamawknak cu Japan ram ah an nei rero lai, Myanmar ramsung ih bawlung sit thiam an hriltling mi pawl khal Myanmar rampi aiawh in an lek tum ve. Japan ramah an um zo ih tui zanlam May 28 ah Japan ram thawn an lek ding.\nAsinan, Myanmar team sungah buainak phunphun a thleng, team member 10 cu ralkap uknak kuthnuai ah kan lek thei lo tin CDM an tuah. Bawlung sit thiam 10 an lek tum lo ruangah Myanmar team cu seherh an um zet, an team captain Zaw Min Htun khal a tello ding.\nCun, an goal kil thiam hminthang Kyaw Zin Htet khal CDM ah a lut, a aiawh ah Ko Ko Naing in a kil ding. Kyaw Zin Htet in “Ka ṭongkam parah ka dinghnget ih ka lek lo ding, kan team member pawl kan lungrual lo a si bik.\n“Nan lek laiah leitlun mipi hmaiah duhphorhnak tuah tum uh, nan kutzung pathum tungsuak uh. Myanmar mipi hrangah nan tuah thei umsun a si” tin a naule pawl hnenah thu a cah.\nAsinan, an coach Germany Anthony Hay in “FIFA daan vekin zohman in duhphorhnak an tuah lo ding. Leknak ah ramkhel thuhla le sakhuanak kengtel kan siang lo. Ka um sungah zohman in anmai duhdan in an cangvai lo ding” a ti.\nMyanmar rampi aiawh ih lektu lakah Chinmi 3 an tel, an hmin cu David Htan, Suan Lam Mang le Lal Din Mawia pawl an si.\n“Ralkap Cozah Ka Duh Lo, Daan Sung Ihsin Ka Do”\nFala Lalbuatsaihi In Nehnak A Co, Asia Boxing Championship 2021 Final A Lut


A Thupnak Khaan - Chinland Today Media\nApril 19, 2010 12:40 am·0 comments\nKhawthim lakih ka lo simmi hi sun khawvang ah sim saal uhla a thup ih nan theihmi hi innpar ihsin phuang uh. – Matthai 10:27\nMinung in ttulsamnak tampi kan nei ih cumi cu thukzet le thupizet in kan ruat ttheu. Biazai ngantu Alfred Tennyson in, “Zinglam ih na hrukmi zaanlam tiang hruk hlah, asinan mi hrekkhat thinlung cu a kuai,” tiah a ti.\nVeikhatkhat thinlung kuaimi rualpi thawn kan biak awk caan ah ttong ding kan theih lo caan a um ttheu. Isaiah 50:4 sungah, “Thabaang mi thacaktertu dingah Cungnungbik Bawipa in thusim thiamnak lei i pek,” tiah a ti.\nMi hnenah zirhtu pawl vekih thusim cu an hrangah a tthahnem ve. Asinan a tthahnembik le an thin hnangam tertubik cu Bawipa ih in zirhmi le A Ttongkam thawn sim hi a si.\nCuruangah kan hrangih a thupibik cu Jesuh kehram ah kuun in A hnenih zir hi a si. Tampi kan zir asile midang hnenah tampi kan pek thei ding. George Macdonald in, “Bawipa thawn hivek tikcu caan neih cu, ‘Pathian khaan sungih um,’ a si a ti.\nThinlung takih thlacam, Bible siar le daite ih Amah thawn pawlkomnak tikcu caan laaknak ihsin Pathian in kan thinlung ah in biak. Amah in thinlung kekkuaimi pawl hnenih thazaang kan pek theinak dingah, “thusim thiamnak lei in pek,” (Isaiah. 50:4). – David Roper\nPathian in hnangam daihnak in pek,\nKan zate’n hlawm aw ding in duh;\nThinlung kekkuai mi pawl thawn,\nRiahsiatnak hloter dingah. – Sper\nPathian ih duhnak ngai hmaisa ta awla,\ncuih hnu ah na theihmi midang hnenah sim sin aw.


Zia Ullah M Hnif Aug 23, 2020 5\nPerfect 20w Laser Cutter !\nWilliam V Arruda Aug 21, 2020 5\n"Our well-equipped facilities and great excellent command throughout all stages of generation enables us to guarantee total customer fulfillment for 20w Laser Cutter , 2kw Laser Cutter , 1500w Laser Cutter , With well educated innovative and energetic staff we have been responsible for all elements of research design manufacture sale and distribution. By studying and developing new techniques we're not only following but also leading fashion industry. We listen attentively to the feedback from our customers and supply instant replies. You will instantly feel our skilled and attentive service.


Chin ram, kawl ram, Ram sung Ram leng Crime News - Chin Future\nFalam peng, Dokthek khua inn kang hrang ramsung ramleng in ahlu thlak a theih\nChin Admin March 9, 2022 1\nLeitlun hmuntin ih a ummi laicin sempi Chin miphun in tuit’um Dokt’heh ih kan tuarnak in tuarpi ih in riahsiapi ti kan theih tikah nan tlunah lungawinak tampi kan nei a si tiah hmaisa bik ah langter kan duh. Ralhrang pawl cun Dokt’hek (Nimzua) khua inn cu 2 March , 2022 sun ah an urkang ih a tanglam vekin a cemralmi cazin DERC in kan langter a si. 1. Ralhrang\nRallokap pawl in Valung khawsung inn pawl an bauh sak ih thilri an fir\nChin Admin February 15, 2022\nFalam peng, Valung khua cu February ni 14 sun nazi 2 ah Rallokap pawl an ra lut ih zaan an riak tiah theih a si. Khuami pawl cu thawmvang an rak theihcia ruangah sahimnak hmun ah an rak tlan thluh ih Rallokap pawl in an khua inn zate ti tluk in an bauh sak ih thuamhnaw, rawlsuannak bel, puan thatha, le bawli le bawngbi te tiang in an fir tiah\nMAL Uico pawl in Kalay peng saklam ah mi pakhat meisa in urh that\nHornbill December 6, 2021 2\nKalaymyo sak lam (Chaung Khuah) khua ih um U Ngun Hlei Thang cu Myit Ta tiva kar lam ih um alo ah hna a tuan lai ah Uico pawl in December ni (5) ni ah an rak kai. Cumi an kai hnuah Oo May Htoo timi khua ah inn pakhat an urh kang nak ah U Ngun Hlei Thang tla cumi inn thawn an urh cih ti’n CNDF in mipi\nUico ralhrang pawl in Gangaw ih raltlan mi 3 an that ih an ruak pawl an ur\nMagwe ramthen, Gangaw peng ih raltlan minung pathum cu Uico ralhrang pawl in an that ih an ruak pawl an urkangmi cu November ni 30 ah khuami pawl in an hmu sal tiah theih a si. Gangaw peng Myitta tiva nisuahnak lam ih um Ye Shin khua kiang ih raltlan pawl umnak cu Uico ralhrang pawl in November ni 27 sun ah an urkang ih mi pathum ih ruak an\nMartial Law Tang Ih Um Mindat Khawpi : May 12 Ihsin Tuini Tiang Thu\nHornbill November 22, 2021\nMartial law an suah zo hnu, Mindat peng ah Sit Kawngsi ralkap le Mipi kil-ven CDF pawl an kap awk cingcing.. May 12 hlan thu hmuahhmuah MHL ralkap le CDF remnak thu an rel khawm nan an rel cat thei lo ruangah May 12 cun an kap awk lala ih cui ihsin Sit Kawngsi cun Martial Law an suah cih. Sit Kawngsi le CDF pawl an kap awknak ruangah Mipi\nYiSagyu ah ralhrang pakhat kaih ngah mi an tlan ih an kap that\nHornbill November 21, 2021 8\nMagway sung ih YiSagyu, Yaylaegyun ah ralhrang pakhat cu November 20 ni ah mipi kil khawi tu kan mipi ral kap pawl in an kaih AK meithel leh cerek pawl thawn an kai ngah a si. Cu mi an kai ngah hnu ah a tlan tum ih mipi kil khawi tu kan ral kap pawl in an kap ih a thi ta asi. An kai ngah mi ralhrang pa ih\nYangon-Mandalay Taih Khan( Apartment) Ih Um Pawl , Ralrin Ding Pakhat..\nHornbill December 6, 2020\nTlangleng Zin Ah Thingtum Rettu An Kai Zo..\nHornbill February 23, 2020\nLik Cuan(Island) Ih England Nupa Thattuar Nak Thu Zate..\nHornbill September 3, 2019\nAihaa .. Thinnat Um Tuk .. Phun 8 Nauhak An Pawngsual Lala\nHornbill June 8, 2019


Pa 10 nih:Kum 15 hngakchia faktuk in an tleihrem. – Onlinenungak\nPa 10 nih:Kum 15 hngakchia faktuk in an tleihrem.\nIndia, Andhra Pradesh ah tleirawl kum 16 mi cu mipa 10 in an kaihrem ih innsung ah an khumbet, cutin ni reipi sung an pawngsual ṭheu.\nTleirawl cu Dalit miphun a si ih, June 23 ah an sungkhat nunau pakhat Anitha (sungkhat naivai cu a si lo) in dawr ah hnaṭuan ding a um tin a hruai.\nMipa 7 thawn auto in an feh ih hnaṭuannak ah hruai loin innsung ah an kharhkhum, cutawkah mipa 10 in nitinten an pawngsual ṭheu.\nA innsang pawlin an pehtlaih thei nawn lo ruangah July 12 ah Korukonda police hnenah an theihter, palik an theihter hnu a ni 3-nak July 15 ah tleirawl cu an ra tlung ih thilumdan pawl a sim thluh.\nJuly 18 ah a sungte pawlin pawngsual thubuai tuahsak in FIR an tuah. Tleirawl khal siizung ah an tuamhlawm ih a dinhmun a ziaum deuh thlang tin SP in a rel.\nMonday ah pawngsualtu 10 pawl cu palik in an kaihngah thu an phuang, an sungkhat Anitha cu an khua lamah arak tlung zo ih kai dingin an hawl rero lai. (TimesNowNews)\n2010 laiah Chin Party in MP cuh Duh le cuh ngam mi malte an si. A cuhtu tamsawn cu sawm ciamco cawp an si.\nMP an cuh ngam lonak san cu\nHrilawk a um taktak kan zum lo, MP kan tlin khalle Ralkap in uknak a pe cuang lo ding, Hlutdaw khal kai theih taktak a si cuang lo ding tin an zum ruangah a si.\nKum 5 rei hnu 2015 ah Ralkap ṭih ding a um lo ti a lang hnu cun, Party pakhat sung hmanin MP cuh duh an tam vivo. An ral a ṭha ciamco. Ram duhdawtu khal an pung vivo a bang.\nTui 2020 ahcun, peng khatah MP hmun 4 a lawngnak ah mi 8-10 tiang cuhtu an um. Hmun khat lawng cuhtu mi 3 an si tlangpi. CAM cuhtu khal Sagaing ah mi 3, Magwe ah 2, Zakhaing ah 2, an um.\nPeng 20 ihsin CNLD ah MP cuhtu zaten anmah le Peng CEC in thupte vote (secret ballot) thawn thianghlim zetin an hril. Central chairman pawlin vote an pe ve lo, thu an nei ve lo. CAM cu Ramthen MP an siih peng pakhat lawngin hril theih a si lo ruangah Central CEC in direct in a hril.\nMP cuhtu ding hril tlin lo mi hnenin lungawi lonak awkam: Hriltu EC paisa pek ruangah, cumi khami hrinhnam a si ruangah anih cu hril tlin a si tivek puh mawh ding hawl an um lo. Miphun duhdaw taktak lo, sinak ruat men ih MP cuh tum an um lo tinak a si.\nMP cuh tumtu (tling lo) hnenin, hrin hnam thleidan ruangah, lole nawhthuh pek ruangah cupa khapa a tling titu an um ahcun, lungput siava thawn Midang hminsiatter tumnak a si ruangah thuṭhennak ah khin an si ding.\nA tawinak in,\n2010, 2015, 2020 tin Hrilawk vei 3 a um zo ih MP cuh duhtu kan tam vivo dan zoh ah Chin mipi in mai Chin Party an dinpi vivo, Chin Party a cak vivo, ti a takin a Lang’2020 ih MP cuhtu ding hrilnak kan hlawhtling Pathian a tha.


VCTH | Author Archives\nHome » Entries posted by vcth\nPosted on March 5, 2018 by vcth and saved under Leitlun Thuthang\nBest Picture: “The Shape of Water” Director: Guillermo del Toro, “The Shape of Water” Actor: Gary Oldman, “Darkest Hour” Actress: Frances McDormand, “Three Billboards Outside Ebbing, Missouri” Supporting Actor: Sam Rockwell, “Three Billboards Outside Ebbing, Missouri” Supporting Actress: Allison Janney, “I, Tonya” Original Screenplay: “Get Out” Adapted Screenplay: “Call Me…\nComments Off on 2018 Oscar lawmman cotu pawl / Continue reading →\nPosted on March 2, 2018 by vcth and saved under Chin News\nFebruary 22 – 28 tiang, zarh khat sung Ralkap, palik le cozah tuanvo neitu pawl in Chin ramkulh, Tonzang peng ih cinmi Bing hmaun pawl ceknak an nei ih bing hmaun acre 56 an siat sak tiah theih a si. Cozah tuanvo neitu, Ralkap, Palik tiin sit-caung pathum in February…\nComments Off on Tongzang peng ah cozah in Bing hmuan acre 56 siat / Continue reading →\nPosted on March 2, 2018 by vcth and saved under Ramsung\nKalay Myo luhnak, Phaungku tiva ah kum 15 tlangval, tu kum ih phun 8 phi, cu March 1 sun nazi 3:30 hrawngah ti ah a tlak ih a nunnak a cem tiah theih a si. Hi vansiatnaka tuarmi tlangval pa cu suahpi unau 4 lakih a nautakbik a siih an…\nComments Off on Kalay kaing tiva ah kum 15 tlangval ti ah tlak / Continue reading →\nKachin ramkulh, Mogaung peng, Aung Mingalar khua ih um Ma Mo Mo Aye kum 12 cu thing a hlamnak ah mi tthalo in an sualpi hnu ah an that tiah theih a si. U Aik Kuan le Daw Mya Yin te ih fanu Ma Mo Mo Aye, kum 12, phun…\nComments Off on Kum 12 nauhak nu sualpi hnu ah that / Continue reading →\nPosted on February 28, 2018 by vcth and saved under Chin News\nSingapore ih um Chinnu Mai Lai Nei Kim, kum 33, cu February 26 zinglam nazi 6:30 hrawngah Singapore ih a umnak Hougang, Blk476B, inn dot 12 tlun ihsin a dawp that tiah theih a si. Mai Lai Nei Kim cu Sagaing ramthen, Tamu ih um a si. Singapore ih a fehnak…\nComments Off on Mai Lai Nei Kim, Singapore ah inn dot 12 par ihsin dawp that / Continue reading →\nSagaing ramthen, Tamu ih um Nu Lai Nei Kim cu February 26 zinglam nazi 6:30 hrawngah Singapore ah inn dot sang par ihsin a dawp that tiah theih a si. Nu Lai Nei Kim cu fa pahnih nei a si. Singapore a thlennak hi a rei tuk hrih lo, ziangruangah…\nComments Off on Chinnu, Singapore ah inn parin dawp that / Continue reading →\nPosted on February 28, 2018 by vcth and saved under Lehpannak\nArsenal cu Carabao Cup final ah Manchester City hnen ah 3-0 in an sung hnu in Arsenal mipi in Arsene Wenger a cawl a cu a si tiah an ti cio. Arsenal cu tulaifang Premier League 6nk a siih a 5nk Chelsea thawn hmat 8 in an tan aw. Tuvek zin…\nComments Off on Zo in Arsene Wenger a sawng ding? / Continue reading →\nPosted on January 6, 2018 by vcth and saved under Leitlun Thuthang\nUS President Donald Trump cu campaign lai ih a thukammi pawl pakhat hnu pakhat a tak in a tuah vivo. Tramp cozah cun US – Mexico ramri humhimnak hrangah $33 billion congress ah an dil ih $18 billion cu ramri hruang saknak ah hman a si ding tiah an ti.…\nComments Off on Trump in ramri hruang saknak hrangah $18 billion hmang ding / Continue reading →\nThai Rock Star, Bodyslam band ih hlasak, Atiwara Toon cu an ram ih Sizung pawl bomnak hrangah Thailand ram a taw in a lu tiang, peng 1,361 a ke bakin a tlan. Hi fund a hawlnak ah THB 1.1 billion (USD 33 million) a ngah ih sizungpi 11 ah bomnak…\nComments Off on Sizung 11 bomnak hrangah peng 1,361 a tlantu Rock star / Continue reading →\nPosted on December 29, 2017 by vcth and saved under Lehpannak\nTulaifang leitlun center foward lakih a tthabik ti theih mi Harry Kane ih hlawhman cu ruah vekin an tam lo. English Premier League hmanah a hnakih hlawhman tam minung 34 an um. Harry Kane cu zarhkhat ah £110,000 a ngah, (a hlawhman a mal tuk cu a silo nan, top player…\nComments Off on EPL ah Harry Kane hnakih zarh-hlawh tam ngahtu mi 34 um / Continue reading →


Duhdawtnak Taktak - Chinland Today Media\nDecember 5, 2008 10:15 pm·0 comments\nSiar: 1John 3:16-24\nKan duhdawt awknak cu ttongkam le awkaa men lawng si ding a si lo; duhdawtnak taktak cu ttuannak ah a lang dingmi a si. – 1John 3:18\nVeikhatkhat ka zung sungih ka luh tikah rin lopi in ka cabuai parah laksawng ka hmu ttheu. Kan dung naite reituk hlanih ka ngahmi cu Nicia pangpar zuk a cuangmi khuat-hai, ka hnattuanpi nu ih i pekmi a si. Dawr pakhat ah a hmu ih kan nu lungawiter dingah ruahsan in a lei ih thapeknak ca thawn a taanta. Cuih laksawng kan nu ka pek cu a lungawizet.\nHimi nu in ka nupi a theihnak vial in a um men thei ih midang hnenah tla a tthatnak pawl rel in a um thei ko. Sihmansehla, cuti ih kaa lawngih duhdawtnak cu ttuannak a telmi a taktak ih thapeknak thawn cu a danglamzet.\n1John 3:18 sungah, John in mi harsa kan hmuh tikah ziang kan tuah ding timi in sim. Mi parah zaangfah thinpemnak nei ding in forh: “ttongkam lawngin si loin tuahsernak langter in kan duhdawt pei” a ti. Hnattuan ding ttulzetmi kan hmuh tikah meeting tuah ih a thuhla rel ding a ttha ko; asinan cumi hrangah pakhatkhat tuah lohli a ttha sawn. Bible in hiti’n in sim; “A thu kan thei takah a tawk ko ti men loin, nan theihmi kha tuahsuak tum uh” a ti (James 1:22).\nThlarau Thianghlim hnenah, Jesuh hmin in mi pakhatkhat bom duhnak thinlung na neih theinak dingah dil aw. Cule cumi cu atak in tuahsuak tum aw. Tuni ah mi pakhatkhat parah thil danglam tuah aw. Christmas cibainak card na kuat thei. Culole Christmas laksawng tla na kuat thei. Thapeknak ca tla na kuat thei. Asilole lamleengpi aw. Thinlung takin thuruah in a simmi ngaisak aw. Tuahnak langter ih duhdawtnak cu duhdawtnak taktak a si.\nMipakhatkhat ih tuarmi ka hmuh asile Bawipa,\nA hrang thil ttha tuahsak ding le hnem thei ding i bawm aw;\nMi zawnruahnak lungthin i neihter hram,\nNa duhdawtnak maksak ka thinlung sungah luang seh!\nZawnruahnak cu duhdawtnak ih hnattuan a si.\nCoca Cola Palang ihsin Fimzirnak\nBatteries A Um Lo Maw?\nA lianzetmi Kan Bawi A Ra